ועדת משנה לענייני פיתוח היישובים הדרוזים והצ'רקסים, כנסת 24, פרוטוקול מספר 19, 2022-06-21 11:09

מופיד מרעי: בוקר טוב לכולם, היום ה-21.6.2022, כ"ב בסיון תשפ"ב.

מופיד מרעי: השעה 11:04 ואני פותח את ישיבת ועדת המשנה לפיתוח היישובים הדרוזים והצ'רקסים.

מופיד מרעי: למרות המצב הפוליטי החדש אנחנו ממשיכים כאן לעבוד.

מופיד מרעי: הדיון הזה הוא דיון המשך לדיונים שנעשו פה לגבי מצב התכנון המפורט בכל היישובים הדרוזים והצ'רקסים.

מופיד מרעי: היישוב היחידי שלא נגענו בו זה חורפיש, אז מאשימים אותי כאילו אני לא רציתי לדון בחורפיש, כי אני מחורפיש, אבל הנה אנחנו מגיעים לדיון הזה.

מופיד מרעי: המטרה של הדיון היא לשים את כל התכנון המפורט על השולחן, ולכן ביקשתי גם שיגיעו המתכננים, יושבת-ראש הוועדה לתכנון ובנייה, הגברת מהא אבו סמרה שנמצאת איתנו כאן, וצוות המתכננים.

מופיד מרעי: אנחנו נפתח את הדיון בנושא של התוכניות המפורטות ברגע שראש המועצה יגיע.

מופיד מרעי: אני רוצה לפתוח את הדיון ולברך את תושבי עוספיה ודליה על החלטת שרת הפנים אילת שקד לאמץ את החלטת ועדת המשנה לפיתוח היישובים הדרוזים והצ'רקסים שהייתה ב-24.3.2022, שקיימנו דיון על התוכניות המפורטות בהשתתפות ראשי המועצות של דליה ועוספיה, בהיג' מנסור ורפיק חלבי, על דוח קלעג'י, מה שנקרא, הדוח של הוועדה הגיאוגרפית שעסקה בכרמל.

מופיד מרעי: בסיכום של ההמלצות שלנו בסעיף 4, "הוועדה מבקשת ממשרד הפנים לאמץ את דוח קלעג'י במלואו ולקיים שולחן עגול בשיתוף ראשי המועצות ולהגיע להסכמות כך שיהיה ניתן מההסכמות האלה להגיע לחתימה על הדוח כפי שהוא כדי שהיישובים האלה ימשיכו את הפיתוח שלהם", ואת התכנון כמובן לפני הפיתוח.

מופיד מרעי: אני כאן פותח סוגריים ואני אומר, תחום השיפוט, חייבים אותו כדי להמשיך את התכנון.

מופיד מרעי: התכנון הוא בתוך תחום השיפוט, במונחים מקצועיים, לכן אני באמת מברך את תושבי דליה ועוספיה שבאמת השרה אימצה את החלטת הוועדה שלנו לפיתוח היישובים הדרוזים והצ'רקסים.

מופיד מרעי: לזה קמה הוועדה ומפה אנחנו ממשיכים.

מופיד מרעי: מילה אחת לגבי שאר היישובים, ואני מניח שכולם גם צופים.

מופיד מרעי: יש דוחות של הוועדה הגיאוגרפית או המלצות, שהשרה חתמה וגרעה שטחים מתוך היישובים הדרוזים.

מופיד מרעי: על חורפיש זה יעלה עוד מעט.

מופיד מרעי: כסרא סמיע, פקיעין, כל האזור הזה, השרה חתמה על גריעת שטח לטובת המועצות האזוריות.

מופיד מרעי: הדבר הזה פוגע קשה מאוד בתכנון המתארי ביישובים האלה.

מופיד מרעי: אני מבקש גם שיהיה דיון מעקב בנושא הזה בנוכחות השרה כשתגיע, ואני מבקש מהשרה גם לחזור בה מהחתימה על הגריעה של השטח כדי לתמוך בהמשך התכנון ביישובים הדרוזים והצ'רקסים.

מופיד מרעי: חלק מהגריעה היא מתוך תוכניות מתאר מופקדות, מאושרות, מפורסמות ברשומות.

מופיד מרעי: משהו כאן הזוי.

מופיד מרעי: לדעתי גם זה לא חוקי מה שקרה.

מופיד מרעי: אני מבטיח לכל היישובים שיש עדיין בעיות בוועדות הגיאוגרפיות שלהם, שאנחנו נמשיך לדון על הנושא הזה עד שבאמת נגיע לפתרון הסופי.

מופיד מרעי: שוב, ברכות לתושבי דליה ועוספיה, מגיע לכם.

מופיד מרעי: מה שנשאר עכשיו, שהרשויות ימשיכו את התכנון בצורה מואצת בתוך תחום השיפוט שלהם.

מופיד מרעי: זה חשוב מאוד.

מופיד מרעי: אני אומר את זה כי אני ב-2018 עברתי את זה.

מופיד מרעי: קיבלתי שטח והרחבתי את חורפיש ב-3,500 דונם לבנייה, לא רק לתחום שיפוט.

מופיד מרעי: חוץ מתחום השיפוט שזה עוד 1,000, כמעט 4,500 רק ליישוב חורפיש.

מופיד מרעי: מאוד חשוב.

מופיד מרעי: כראש רשות שהייתי, מאוד הקל עליי כדי לקדם את התכנון.

מופיד מרעי: כמו שאמרתי אז ברכות לחורפיש, היום אני אומר ברכות לדליה ועוספיה.

מופיד מרעי: מגיע לכם וחשוב שהתכנון יסתיים.

מופיד מרעי: אנחנו נחזור לדיון.

מופיד מרעי: אנחנו בדיון נשמע את הפיקוח הארצי שייתן לנו תמונת מצב איפה אנחנו עומדים.

מופיד מרעי: ייכנס ראש הרשות, יפתח.

מופיד מרעי: אחרי זה לפי הסדר, דוברים שרשום כאן כדי שנוכל להתקדם.

מופיד מרעי: ירון, תן לנו תמונה כללית.

ירון טוראל: (הצגת מצגת) ברשותך אדוני יושב-הראש, תודה על שהזמנתם אותנו.

ירון טוראל: אני רוצה להזכיר איזה סעיף מאוד חשוב בחוק התכנון והבנייה, סעיף 145 שאומר, לא יעשה אדם אחד מאלה, והכוונה לכל פעולה במקרקעין, אלא אם כן קיבל היתר לכך, ולא יתחיל לעשותו לפני קבלת ההיתר, ולא יעשהו אלא בהתאם לתנאי ההיתר.

ירון טוראל: זה בעצם המשימה העיקרית שאנחנו ברשות לאכיפה במקרקעין לקחנו על עצמנו, זה לוודא שככל שיהיה תכנון מתקדם, אפשר יהיה לקדם את התכנון בקרקע שאין בה אילוצים, שלא מישהו מיהר ובנה בית ועכשיו אנחנו צריכים לתכנן את מערכת הדרכים על פי הבניינים הקיימים שם, לכן ברשות לאכיפה אחד הדברים שאנחנו עושים, זה במקומות שבהם אנחנו יודעים שתוכנית המתאר מאפשרת מגורים אבל עוד לא התחילו בתכנון מפורט, באזורים האלה אנחנו שמים דווקא את הדגש על מנת שלא יקימו מכשולים באותם אזורים לפני שהתכנון המפורט מתקדם כדי שהתכנון המפורט יוכל להתקדם על שטח פנוי וניתן יהיה לעשות תכנון גם נכון וגם צודק.

ירון טוראל: כשאני אומר את כל הדברים האלה, ועכשיו אני מגיע לחורפיש, בחורפיש המצב הוא לא כזה, הוא נהדר.

ירון טוראל: בחורפיש כמו שאתה אמרת, אדוני היושב-ראש, המצב הוא טוב.

ירון טוראל: נוספו הרבה מאוד שטחים שמיועדים לתכנון מפורט, ולשמחתנו הרבה תושבי חורפיש שומרים על הדין, שומרים על הצדק, שומרים גם על האחווה שביניהם ולא מפרים את השטחים האלה.

ירון טוראל: אנחנו מוצאים מעט מאוד עבירות.

ירון טוראל: חורפיש הוא אחד מהיישובים שבהם יש הכי פחות עבירות מבין היישובים הדרוזים והצ'רקסים.

ירון טוראל: באמת אנחנו רואים שהוועדה מקדמת יפה מאוד תוכניות.

ירון טוראל: אנחנו יכולים לראות כאן טבלה של כל היישובים הדרוזים והצ'רקסים.

ירון טוראל: מתחת לחמישה איתורים בשנה, שזה אומר זניח.

מופיד מרעי: אני כן רוצה לשאול אותך תוך כדי.

מופיד מרעי: כשאתה אומר המצב טוב, ממה שאתה יודע, התכנון המפורט בתוך תוכנית המתאר הכוללנית, תיכף נשמע איפה כל מתחם נמצא.

מופיד מרעי: המבנים שנמצאים שם עולים בקנה אחד עם התכנון העתידי.

מופיד מרעי: זה מה שאני מבין ממה שאתה אומר.

ירון טוראל: לא.

ירון טוראל: אנחנו משתדלים שלא יהיו מבנים בשטחים שמיועדים לתכנון.

מופיד מרעי: לא, אבל השאלה היא המצב כרגע.

ירון טוראל: אין הרבה ואין חדשים, זה המצב כרגע.

ירון טוראל: יש מעט מאוד חדשים, בודדים ממש, ובהם אנחנו מטפלים.

ירון טוראל: אנחנו מנסים להכשיר את השטח שהמתכננים יוכלו להגיע לשטח ולא יהיו להם אילוצים, הם יוכלו לתכנן את השטח כפי שהם מוצאים לנכון לתכנן אותו.

ירון טוראל: אנחנו רואים שבאמת יש לנו את העמודה הירוקה של אותן רשויות מקומיות שבהן יש מעט מאוד עבירות בנייה, וחורפיש בלי ספק נמצאת באחד מהם.

מופיד מרעי: אנחנו מברכים את ההגעה של ראש המועצה, המהנדס, הגזבר והיועץ של ראש המועצה בחורפיש.

מופיד מרעי: אני אחזור שנייה ברשות

מופיד מרעי: כם על הפתיח כי אתם לא הגעתם.

מופיד מרעי: דיברתי באופן כללי שאנחנו ממשיכים את הדיונים שלנו למרות המצב הפוליטי שהשתנה.

מופיד מרעי: בירכתי את תושבי דליה ועוספיה על החתימה של שרת הפנים על דוח קלעג'י, תחום השיפוט שלהם, זה מה שהיה אצלנו בזמנו.

מופיד מרעי: כרגע הפיקוח מציג לנו בדיוק מה תמונת המצב בחורפיש מבחינת התכנון המפורט.

מופיד מרעי: האמת שהוא התחיל להחמיא לחורפיש, אבל בואו, אנחנו ניתן לו להמשיך.

מופיד מרעי: אחרי שהוא יסיים, אנחנו נמצאים כמובן לנהלי הדיון לסדר הדוברים כאן.

מופיד מרעי: אני אבקש מראש המועצה לפתוח בכמה מילים לגבי המצב ואחרי זה נפתח את זה לדיון.

מופיד מרעי: כמובן יהיו פה הרבה מאוד שאלות, במיוחד שאלות מקצועיות.

מופיד מרעי: מפה אנחנו רוצים לצאת עם מיפוי מלא לחורפיש, ואני אומר לך, חורפיש זה היישוב האחרון שאנחנו דנים בו.

מופיד מרעי: אנחנו עשינו פה דיונים לכל המועצות, גם ב-23 בפברואר וגם ב-1 במרץ, וחורפיש נשאר אחרון, אז אתם מקבלים יום שלם רק לחורפיש ומפה אנחנו מתקדמים.

מופיד מרעי: בבקשה.

ירון טוראל: אני אדריכל הרשות לאכיפה במקרקעין, ואני כרגע סיפרתי שברשות לאכיפה במקרקעין אנחנו כמעט שלא נתקלים בבנייה חדשה בשטחים שמיועדים לתכנון מפורט, ומאוד החמאתי לרשות על זה.

ירון טוראל: אנחנו רואים עכשיו מפה של חורפיש על ייעודי הקרקע, ואני רוצה לדבר על כמה וכמה מתחמים.

ירון טוראל: אני מתחיל במספר הראשון, באמצע, שאומר שבעצם יש לנו תוכנית מתאר חדשה לחורפיש, תוכנית מתאר שאוטוטו תאושר, בקרוב מאוד היא תאושר.

מופיד מרעי: איזה תוכנית מתאר?

מופיד מרעי: אתה מדבר על הכוללנית?

ירון טוראל: הכוללנית.

מופיד מרעי: זה תוכנית שאושרה ופורסמה ברשומות.

ירון טוראל: טעות שלי, סליחה.

מופיד מרעי: לקח הרבה מאוד זמן.

מופיד מרעי: זה עלה בבריאות לאנשים כדי שהתוכנית הזאת תאושר, תופקד ותפורסם.

מופיד מרעי: אתה מחזיר אותי אחורה?

מופיד מרעי: הבהלת אותי.

ירון טוראל: אני מתנצל.

ירון טוראל: במסגרת התוכנית הזאת שהתוכנית מייעדת מתחמים לתכנון מפורט, וכמובן לאחר התכנון המפורט, לבנייה, אז יש די הרבה מתחמים.

ירון טוראל: ברשות

ירון טוראל: כם אני אעבור מהר מאוד על כל אחד ואחד מהמתחמים האלה.

מופיד מרעי: שימו לב, גם המהנדס של המועצה, שהוא כרגע יורד לרזולוציה של המתחמים המפורטים.

ירון טוראל: הנה תוכנית המתאר החדשה.

מופיד מרעי: זאת התוכנית שהופקדה.

ירון טוראל: כן.

ירון טוראל: אנחנו יכולים לראות שכל השטחים הצהובים זה שטחים שלא היו מיועדים לבנייה קודם לכן ונוספו לעיר כשטחים שמיועדים לבנייה.

ירון טוראל: הם מחולקים למתחמים.

מופיד מרעי: לא רק הצהוב, גם החום למעלה, קריית החינוך, וגם אזור התעסוקה ומסחר בסגול.

ירון טוראל: אתה צודק, התכוונתי לבנייה למגורים.

ירון טוראל: המתחם הצפון-מזרחי עדיין לא ממש מקודם.

ירון טוראל: התוכנית בהכנה.

ירון טוראל: אנחנו בשלבי הכנה בלבד.

ירון טוראל: אותו דבר לגבי המתחם הצפון-מערבי.

מופיד מרעי: זה מתחם 2א'.

ירון טוראל: נכון.

מופיד מרעי: והמתחם ההוא זה שכונת חיילים משוחררים.

ירון טוראל: נכון.

מופיד מרעי: ומתחם 1?

ירון טוראל: 1 זה תוכנית המתאר עצמה.

מופיד מרעי: לא, זה מתחם.

ירון טוראל: המספור זה לא המספרים של תוכנית המתאר הכללית.

ירון טוראל: זה מספרים סידוריים שלי.

מופיד מרעי: לפיקוח, אני ממליץ לכם, גם שיירשם בפרוטוקול, להתאים את המספרים שלכם למתחמים האמיתיים בשטח, כי יש שם מתחמים, זה מ-1 עד 8 ויש גם מתחמי A, B, C ו-D שזה בבנייה מיוחד בשטח חקלאי.

ירון טוראל: התוכנית הזאת, שכונת אל-מארג', היה דיון להפקדה אם אני לא טועה והוחלט להפקיד אותה.

מופיד מרעי: תיכף נשמע מהמתכננים.

מופיד מרעי: כשאתה אומר לנו מתחמים, אתה אומר, אני כפיקוח, אין לי בעיות כרגע.

ירון טוראל: נכון, אבל הבעיה היא שהתוכניות האלה בהכנה.

ירון טוראל: בזמן שהן בהכנה אנחנו ברשות לאכיפה דואגים שבשטחים האלה לא תופענה בנייה שעלולה להצר את צעדי המתכננים.

מופיד מרעי: אז אתם בתחום הפיקוח, אתה אומר לי כרגע, אין לי בעיות שיכולות לעכב את התכנון בחורפיש.

ירון טוראל: צודק לחלוטין.

מופיד מרעי: טוב.

מופיד מרעי: אמירה חשובה מאוד.

ירון טוראל: נכון, וזה לא נכון לגבי הרבה מאוד יישובים אחרים.

ירון טוראל: זהו פחות או יותר.

ירון טוראל: אנחנו יכולים לעבור מתחם-מתחם.

ירון טוראל: אנחנו רואים שחלק מהמתחמים כבר הופקדו, חלק לקראת הפקדה אבל הוגשו.

ירון טוראל: אנחנו רואים שהרשות המקומית מקדמת את התכנון המפורט.

ירון טוראל: התכנון המפורט מתקדם וכמובן שאנחנו נשמח מאוד להתרחק מהרשות ברגע שתהיינה תוכניות בכל המתחמים.

מופיד מרעי: אוקיי, תודה רבה.

מופיד מרעי: נעבור לראש המועצה, איפה התכנון עומד מבחינת המועצה?

מופיד מרעי: אחרי זה נעבור לדוברת הבאה, יושבת-ראש ועדת תכנון ובנייה.

מופיד מרעי: אחרי זה נצלול למתחמים, משרד השיכון, המתכננים.

מופיד מרעי: בבקשה, אדוני ראש המועצה.

עבדאללה חיראלדין: שלום לכולם, אני מברך על הדיון ומקווה בדיון הזה ובעקבות דיונים אחרים שהיו, להצליח לקדם את התוכניות שלנו.

עבדאללה חיראלדין: הבעיות בכל הכפרים שלנו כמעט זהות וניתן לסכם אותן בכך: הרחבת שטח שיפוט, לא יכול להיות שאדמות פרטיות של חורפיש יהיו בשטח שיפוט של מועצות אחרות.

עבדאללה חיראלדין: שינוי מדיניות, אנחנו מפגרים עשרות שנים אחרי יישובים רבים בפיתוח, בתשתיות, מגרשים ומוסדות ציבוריים שאין לנו.

עבדאללה חיראלדין: כל זה תקוע בגלל שאין תקציב מספיק לקדם את התכנון המפורט.

עבדאללה חיראלדין: בתים רבים לא מחוברים לחשמל.

עבדאללה חיראלדין: מחכים לתכנון מפורט של האדמות אשר בתיהם נמצאים עליהם.

עבדאללה חיראלדין: כל זה תקוע בגלל שאין תקציב מספיק לקדם את התכנון המפורט.

עבדאללה חיראלדין: 45 מיליון שקל לכל הכפרים הדרוזים זה אבסורד, זה לא יכול להיות.

עבדאללה חיראלדין: זה צחוק ולעג.

עבדאללה חיראלדין: כל התקציב הזה בקושי מספיק לכפר אחד.

עבדאללה חיראלדין: הפקיעו מאז קום המדינה 30% מאדמות חורפיש ועכשיו מפרישים עוד 30% ממה שנשאר.

עבדאללה חיראלדין: בסך הכול מהחישוב הזה יוצא שאנחנו מפרישים 51% מאדמות הכפר.

עבדאללה חיראלדין: מחלקת ההנדסה, צריך להעצים אותה בעוד מהנדסים בכדי להוביל פתרונות ותכנון, פיתוח ומציאת פתרונות.

עבדאללה חיראלדין: בנוסף לכל האמור יש לנו חסמים אחרים: מצב סוציו-אקונומי נמוך מאוד, שמורת טבע, רשות העתיקות, רשות הנחלים, רשות הניקוז, איכות הסביבה, התכנון גם על אדמות פרטיות.

עבדאללה חיראלדין: העליתי את החסמים ואת הבעיות שמהם אנחנו סובלים.

עבדאללה חיראלדין: אני מקווה במפגש הזה, הוועדות, המשרדים השונים יבדקו וידאגו לפתרונות ולא נתאכזב.

עבדאללה חיראלדין: תודה רבה לכם.

מופיד מרעי: תודה רבה ליושב-ראש המועצה, מר עבדאללה חירלאדין.

מופיד מרעי: גברת מהא אבו סמרה היא יושבת-ראש הוועדה לתכנון ובנייה שאחראית על היישוב, על חורפיש.

מופיד מרעי: היא כבר ותיקה שם.

מופיד מרעי: בשביל הגילוי הנאות, גם עבדנו ביחד והייתי חבר בוועדה בהיותי ראש הרשות.

מופיד מרעי: היא קידמה, מקדמת ותמשיך לקדם את התכנון.

מופיד מרעי: בבקשה.

מהא אבו סמרה: שלום לכולם, אני יושבת-ראש הוועדה לתכנון ובנייה מעלה נפתלי.

מהא אבו סמרה: חורפיש כידוע היא במרחב של מעלה נפתלי.

מהא אבו סמרה: הוועדה לתכנון ובנייה מעלה נפתלי שמה דגש חשוב לקידום התכנון.

מהא אבו סמרה: בראש ובראשונה חשוב לנו לקדם את התוכניות.

מהא אבו סמרה: אני לא רוצה לחזור על המילים שדיבר ירון.

מהא אבו סמרה: התוכנית הכוללנית של חורפיש אושרה ב-2021.

מופיד מרעי: פורסמה ב-2021.

מהא אבו סמרה: אושרה ב-21'.

מהא אבו סמרה: בתוכנית הכוללנית יש לנו עשרה מתחמים שבתוכם המתחמים האלה שאנחנו מתחילים לקדם אותם.

מהא אבו סמרה: יש לנו מתחם מוסטפא אבו רומי שאנחנו דנו והמלצנו בפני הוועדה המחוזית לקידום המתחם.

מופיד מרעי: מתחם אחד.

מהא אבו סמרה: כן, מתחם 2.

מהא אבו סמרה: אוטוטו המתחם יבוא לדיון בוועדה המקומית שלנו במעלה נפתלי.

מהא אבו סמרה: כולנו מודעים לבעיית התכנון וכולנו מודעים לחסמים שנמצאים בתכנון, אבל אנחנו עושים כמיטב יכולתנו לקדם ולהמשיך לתכנן ביישובים.

מהא אבו סמרה: חשוב לנו כוועדה גם לשמור על המתחמים, לכן אנחנו שמים דגש לשמור על המתחמים מפני בנייה בלתי חוקית.

מהא אבו סמרה: איך שאמר ירון, אין לנו אנשים שבונים במתחמים.

מהא אבו סמרה: בסופו של דבר חשוב לנו כמעלה נפתלי שאנחנו נגיע למתחמים שמתוכם אנחנו יכולים להנפיק היתרי בנייה, כי בסופו של דבר האזרח מעוניין שיהיה לו היתר בנייה וטופס 4.

מהא אבו סמרה: אנחנו יכולים להגיד שאנחנו מקדמים תוכניות, אבל בסוף אתה צריך את התוצר הסופי, זה היתרי בנייה, וזה מה שאנשים שואפים לקבל.

מהא אבו סמרה: אני רוצה להגיד כמה נתונים לגבי היתרי בנייה שהוצאנו מ-2019 עד היום.

מהא אבו סמרה: ב-2019 היה לנו 18 היתרים.

מהא אבו סמרה: ב-2020, זה תקופת הקורונה, היה לנו 15.

מהא אבו סמרה: ב-21' אנחנו עלינו ל-50.

מופיד מרעי: זה בגלל ההרחבה באלחרוז.

מהא אבו סמרה: בדיוק.

מהא אבו סמרה: בגלל שיש לנו תוכנית חיילים משוחררים שאנחנו מנפיקים הרבה היתרים ומכניסים הרבה תיקים ליישוב.

מופיד מרעי: תודה רבה.

מופיד מרעי: יש כמה שאלות.

מופיד מרעי: אל תיתני תשובה עכשיו, אבל בהמשך.

מופיד מרעי: האם יש לכם זמן "גג" שאתם אומרים, עד אז, תוך שנה אנחנו סיימנו את כל התכנון המפורט?

מופיד מרעי: כי זה הבעיה הכי קשה.

מהא אבו סמרה: עוד מעט נענה.

מופיד מרעי: בסדר.

מופיד מרעי: הדובר הבא, מהנדס המועצה.

מופיד מרעי: קודם כל מגיע לך מזל טוב.

מופיד מרעי: הבנתי שהייתה ועדת איתור וזכית במכרז.

מופיד מרעי: אני אישית מאוד שמח שאתה זכית במכרז, שבאמת תוכל לקדם את התכנון.

מופיד מרעי: יש לך הרבה מה לתרום.

מופיד מרעי: אתה בא מתוך מערכת שיודעת מה זה משימה, מה זה חתירה למטרה ואיך להגיע ולבנות דרכים כדי להגיע לתכנון.

מופיד מרעי: תיישם את כל מה שלמדת במועצה, זה יהיה לרווחת התושבים.

מופיד מרעי: בבקשה, איסמעיל.

איסמעיל חיראלדין: תודה רבה.

איסמעיל חיראלדין: אני מהנדס המועצה.

איסמעיל חיראלדין: אני יודע שאני נכנס למשימה מורכבת מאוד אבל אני חושב שהמטרה היא מובנת וצריך לחתור לקידום היישוב בהיבט התכנוני.

איסמעיל חיראלדין: יש לי פה מצגת, אם אפשר להעלות אותה, אני אשמח.

מופיד מרעי: תציג אותה כי היא התקבלה אצלנו, אז אי אפשר להעלות אותה פה.

מופיד מרעי: להבא, מצגות שולחים לוועדה לפני, בודקים אותן ואחרי זה מעלים אותן.

איסמעיל חיראלדין: רציתי לפתוח דווקא בצילום אווירי של היישוב חורפיש.

איסמעיל חיראלדין: כל מי שרואה את התצ"א של חורפיש היום, כל איש מקצוע יודע שהיישוב הזה לא תוכנן סטטוטורית, תכנונית, הנדסית ולא בהיבט של בינוי עיר.

איסמעיל חיראלדין: אנחנו לא מצליחים לראות את התוואי של התשתיות, של הכבישים, כיכרות, תנועה, נושאים תחבורתיים.

איסמעיל חיראלדין: פשוט היישוב התפתח בצורה פרוביזורית, בצורת קרקעות פרטיות וכל מי שהיה לו קרקע פרטית והצליח להוציא היתר בנייה מתוקף תוכנית שחלה במקום, בנה ללא הסדר תכנוני כולל שיכול לראות באמת פיתוח עתידי של היישוב, למעט שכונה אחת שהיא שכונת החיילים המשוחררים שהקרקע הוקצתה על ידי המינהל, ושם אנחנו רואים צורה אחרת של תכנון ונשאף לשפר את זה גם בהמשך.

איסמעיל חיראלדין: היישוב חורפיש כמו שפתח ראש המועצה, סובל מחוסר קרקעות לפיתוח מגורים.

איסמעיל חיראלדין: גידול האוכלוסייה הולך ועולה.

איסמעיל חיראלדין: שנים רבות לא היו תוכניות מתאר שאפשרו באמת לבנות.

איסמעיל חיראלדין: המחסור בקרקעות גרם בחלקו בשנים האחרונות להתפתחות של תופעה שחלק מהאנשים בנו בצורה בלתי חוקית, אבל אני חושב שהמועצה לקחה את זה בשנים האחרונות בצורה מיטבית והסבירה לאנשים, עשתה את הפיקוח המתאים על מנת שהחסם הזה לא יהווה הפרעה תכנונית בעתיד.

איסמעיל חיראלדין: היום אני חושב שאנחנו בשליטה, כמו שפתח פה ואמר, הנושא של עצירת התופעה הזאת, אבל אנחנו צריכים להבטיח תוכניות מתאר ואפשרות לצעירים לבנות את ביתם ביישוב בצורה חוקית ובצורה מוסדרת.

איסמעיל חיראלדין: מיקום היישוב הוא בעייתי מכמה בחינות.

איסמעיל חיראלדין: אנחנו יושבים בצלע הרים, בקרבת שמורות טבע, בטופוגרפיה קשה שיכולה להוות חסמים או קשיים בפיתוח תוכניות.

איסמעיל חיראלדין: אני חושב שאם אנחנו שמים את המשאבים הנכונים ונותנים את הפתרונות ההנדסיים הנכונים, אנחנו כן נצליח לעשות את זה ואפשר יהיה לקדם את התכנון.

איסמעיל חיראלדין: כל פעם מציגים את זה כי זה חסם תכנוני ואנחנו עוצרים תוכניות.

איסמעיל חיראלדין: לדעתי יש פתרונות לכל דבר וצריך להביא את המוחות ואת אנשי המקצוע ואת התקציבים המתאימים על מנת להתניע את התהליכים האלה קדימה.

איסמעיל חיראלדין: החסם השני זה כל הנושא של הקרקעות הפרטיות.

איסמעיל חיראלדין: הקרקעות הפרטיות של היישוב חורפיש, יש סוג של התנגדות כי בעבר הופרש מקרקעות חורפיש 30% והיום הפיתוח העתידי הולך להפריש עוד 30% מאדמות היישוב.

איסמעיל חיראלדין: אני חושב שזה משהו שאנחנו צריכים להפנים אותו, וצריכים להסביר כדי לשכנע בעצם את הציבור כדי להעביר את הנושא של האיחוד והחלוקה בצורה מיטבית ולהביא בסופו של דבר לאישור של התוכניות.

איסמעיל חיראלדין: אנחנו נעבור למתכננים.

איסמעיל חיראלדין: אנחנו נציג את המתחמים.

איסמעיל חיראלדין: תוכנית המתאר הכוללנית עושה סדר ביישוב.

איסמעיל חיראלדין: היא חולקה למתחמים אבל אנחנו רוצים לקדם את הדברים בוועדות על מנת להביא את זה לאישור, אחרת אנחנו נישאר במקום ולא נצליח להביא את זה לידי ביצוע.

מופיד מרעי: תודה רבה, המהנדס, אמרת דברים חשובים מאוד.

מופיד מרעי: כמובן ניכנס לזה ובמיוחד לתכנון המפורט, ובעניין התקציבים, גזבר המועצה.

מופיד מרעי: אתה ותיק, אתה חווית את כל התהליכים.

מופיד מרעי: תגיד לנו גם אחרי זה, קיבלתם או לא קיבלתם?

ואיל עאמר: אני גזבר המועצה משנת 2010.

ואיל עאמר: ליוויתי את תוכנית המתאר מחיתוליה עד שהיא אושרה ופורסמה.

ואיל עאמר: חשוב לי לציין שכל תוכנית שתאושר, היא צריכה להיות כלכלית בצורה מובנית.

ואיל עאמר: אני מדבר על התוכנית החדשה שהיא אושרה עם מעט שטחים ציבוריים ואנחנו מודעים לפער בין הכנסות מהתושב להוצאות התושב כשיש רק מגורים.

מופיד מרעי: סליחה שאני קוטע אותך.

מופיד מרעי: יש פה מישהו שיתייחס לשכונת חיילים המשוחררים החדשה?

ואיל עאמר: כן.

מופיד מרעי: משרד השיכון, תיתנו אחרי זה התייחסות לדברים שנאמרו כאן, של חוסר השטחים הציבוריים בשכונת החיילים המשוחררים החדשה.

ואיל עאמר: גם שטחים ציבוריים וגם שטחים מסחריים, דבר שהופך את התוכנית לגרעונית בצורה מובנית.

ואיל עאמר: אם יש עוד מה לעשות שם, אני אשמח.

ואיל עאמר: פערי תקצוב בתכנון המפורט, במצגת שהבאנו ולא הצלחנו להעלות ואנחנו נשלח אותה יותר מאוחר, מפורט שם שאנחנו בגרעון של 20 מיליון שקל להשלמת תכנון מפורט בכל המתחמים מ-1 עד 10 ו – A, B, C, D, E.

מופיד מרעי: כולל A, B, C?

ואיל עאמר: כולל A, B, C, D, E.

מופיד מרעי: החישוב שלכם כולל רישום בטאבו?

ואיל עאמר: החישוב שלנו לפי 8,000 שקל לדונם.

מופיד מרעי: אז לא כולל.

ואיל עאמר: לא כולל תצ"ר.

מופיד מרעי: תוסיפו לזה, אני אומר עוד 1,000 שקל.

מופיד מרעי: אתה צריך כמעט 2,000 שקל לתצ"ר לדונם.

מופיד מרעי: תלכו על חישוב של 9,000 שקל כולל תצ"ר.

מופיד מרעי: כמה אתה אומר?

ואיל עאמר: חסר 20 מיליון שקל בלי התצ"ר.

ואיל עאמר: אנחנו העלינו במצגת, גם שלחנו למשרד האוצר בזמנו כולל תצ"ר, יצא 23 מיליון שקל.

ואיל עאמר: הדבר השלישי והאחרון, לא אאריך מילים.

ואיל עאמר: קצב הנפקת היתרים בוועדה, כשאני מסתכל ואומר 15' ו-18' ו-19', גם בשנת 2019 כשלא היה קורונה וגם בתקופת הקורונה כשאנחנו עברנו הכול דיגיטלי והכול ממוחשב, הוא גירעוני.

ואיל עאמר: יש לזה השלכות כלכליות על המועצה.

ואיל עאמר: בחלק מהשנים, גם בתקופה שאתה היית, היינו צריכים להשלים תקציב לוועדה במקום לקחת ממנה, אז גם אני מבקש התייחסות לזה.

מופיד מרעי: והם עשו לנו טובה, פרסו לנו את זה בתשלומים.

ואיל עאמר: כן.

ואיל עאמר: תודה.

מופיד מרעי: תני אחרי זה תמונת מצב.

מופיד מרעי: דיברת איסמעיל על התכנון המפורט, על שיתוף ציבור ועל האיחוד והחלוקה.

מופיד מרעי: יושב פה דראושה שתיכף נעבור אליו, וזוכר את היום הראשון, אני חושב שהוא היה עוזר ראש המועצה, זוכר מהצד השני כי היית בין התושבים שהיו שם.

מופיד מרעי: ירדנו להסביר לתושבים מה זה איחוד וחלוקה.

מופיד מרעי: אני יורד למטה.

מופיד מרעי: אני חושב שעשיתי שני דברים אמיצים בחיים.

מופיד מרעי: אמרתי, תשמע, איך אני עכשיו מצליח להסביר לתושבים שיש איחוד וחלוקה והטרסה שלך הולכת לזוז?

מופיד מרעי: עשיתי תדריך לפני הדיון, דראושה ומוסטפא אבו רומי.

מופיד מרעי: אמרתי להם, אתם חייבים לספק לנו תשובות מקצועיות איך אנחנו משכנעים את הציבור.

מופיד מרעי: היה כנס מצוין, ובמיוחד לך אני אומר, איסמעיל, כל אנשי הדת שהיו שם, אמרו, תבורכו על העשייה שלכם, תרוצו עם זה כמה שיותר מהר, צריך היתרים לבנים.

מופיד מרעי: שם המטרה, תמשיכו ותרוצו לנושא.

מופיד מרעי: עכשיו נשמע מתחם 1, מתחם 2.

מופיד מרעי: נשמע את מתחם 3 והמתחמים האחרים.

מופיד מרעי: יתנו לנו תמונת מצב.

מופיד מרעי: אחרי זה משרדי הממשלה והגורמים של משרדי הממשלה יצטרכו להתייחס.

מופיד מרעי: הם שומעים אותנו כרגע, חלקם בזום.

מופיד מרעי: בסופו של דבר צריכים לתת לנו תשובות כדי לקדם את התכנון.

מופיד מרעי: אנחנו נעשה גם דיוני המשך ודיוני מעקב שהדברים האלה יתקדמו.

מוחמד דראושה: (הצגת מצגת) אני ד"ר בהנדסת מכונות, תואר שני בתכנון ערים, מרצה במכללת סמי שמעון, יוצא לפנסיה באוגוסט מהכשרת מורים.

מוחמד דראושה: לגבי האמירה של מופיד, אני צריך להגיד משהו לזכותו, שאיחוד וחלוקה במגזר הדרוזי זה אחד הדברים שאנחנו התחלנו ממש ב-2018, משהו כזה, כשהתחלנו בדבר הזה, אפילו השם היה מאוד קשה לקרקעות הפרטיות של הדרוזים, ואז אמרנו, אם לא נצליח בחורפיש, לא נצליח בהרבה מקומות.

מוחמד דראושה: עקב ההצלחה של חורפיש הצלחנו בהרבה מקומות.

מוחמד דראושה: התהליך הזה צריך יוזמה.

מוחמד דראושה: ראש הרשות צריך לתמוך בזה, הוועד הציבורי, אנשי הדת, מנהל התכנון תמך בנו חזק מאוד עד שהצלחנו.

מוחמד דראושה: כמובן שחטפנו המון אמירות ולפעמים הגענו לצעקות עם אנשים, אבל בסוף אנחנו מיצינו את הדברים וכולם מרוצים מזה.

מוחמד דראושה: אני חושב שזה המנגנון הכי טוב לעשות תכנון היום בכל המגזרים, לא רק במגזר הדרוזי.

מוחמד דראושה: אני - - - את כל האיחוד והחלוקה במגזר הבדואי.

מוחמד דראושה: עוד יותר קשה מהמגזר הדרוזי, והצליח, של שני מתחמים שכבר בדיונים בוועדה המקומית.

מוחמד דראושה: אין יותר טוב מהדבר הזה.

מוחמד דראושה: התוכנית של מתחם 1 התחיל ב-2017.

מוחמד דראושה: אנחנו היום ב-2022.

מוחמד דראושה: זה צילום האוויר של חורפיש.

מוחמד דראושה: אם אני מסתכל על צילום האוויר, אין כמעט תכנון ביישוב הקיים.

מוחמד דראושה: העומס התכנוני ומערך הדרכים, אנחנו שינינו המון.

מוחמד דראושה: במערך הדרכים בפנים היה 6 מטר, 8 מטר.

מוחמד דראושה: היום מערך הדרכים הוא 12 מטר ו-14 מטר, אז זה גם היקשה מבחינת לשכנע את האנשים.

מופיד מרעי: היה לכם שם שינוי גם בתקנון, כי בהתחלה דובר על 6 יחידות דיור לדונם ובסוף אמרו 8 יחידות דיור לדונם.

מופיד מרעי: זה חייב אתכם להכניס בית ספר, שזה עוד שטח ציבורי.

מוחמד דראושה: כן.

מוחמד דראושה: זה תוכנית המתאר הכוללנית.

מוחמד דראושה: כמובן תוכנית המתאר הכוללנית, לכל מתחם הוכנה פרוגרמה.

מוחמד דראושה: למתחם 1 הייתה פרוגרמה וברגע האחרון הפרוגרמה שונתה.

מוחמד דראושה: הכנו את עצמנו להפרשות לצרכי ציבור.

מוחמד דראושה: פתאום הפרוגרמה הוסיפה עוד מתחם של בית ספר, 7 דונם, זאת אומרת 7 דונם מתוך המתחם הזה, כאשר המתחם הזה 250 דונם, אז זה כמעט 8% מהדבר הזה.

מוחמד דראושה: זה היקשה עלינו.

מוחמד דראושה: בסוף הסתדרנו ואז עשינו פרוגרמה, הכול הסתדר לפי הפרוגרמה שהוכנה לפי המתחם הזה.

מוחמד דראושה: זה התשריט של המצב המאושר.

מוחמד דראושה: אנחנו רואים שכמעט 80% מהשטח היה שמורת טבע חוץ מהדבר החקלאי.

מוחמד דראושה: הייתה גריעה לזה.

מוחמד דראושה: הרט"ג עזרו וגרענו את הדבר הזה גם בכנסת.

מופיד מרעי: ב-16.8.2018 פה בוועדת הפנים ואיכות הסביבה, בסוף גרענו את השטח.

מוחמד דראושה: אם אנחנו נסתכל מבחינת הפרשות לצרכי ציבור, אני חושב שצריך להטיל את זה על המדינה, אבל עקב מחסור בקרקעות, והקרקעות של המדינה משותפות עם הפרטיים ואז היה קשה מאוד להקצות שטח ציבורי גדול.

מופיד מרעי: דראושה, ברשותך בוא נתמקד בסטטוס.

מופיד מרעי: השלבים התכנוניים ברורים לנו, ברורים לרשות.

מופיד מרעי: אנחנו חוקקנו את חוק החשמל כדי לחבר את הבתים שעולים בקנה אחד עם התכנון.

מופיד מרעי: בוא תן לי עכשיו תמונת מצב של התכנון.

מופיד מרעי: אני גם מבקש מכולם, גם אחרי זה מרוזה ומהמתכננים, תהיו תכליתיים.

מופיד מרעי: תנו לי תמונת מצב כי אני במקרה הזה הייתי שותף לתכנון.

מופיד מרעי: אני הובלתי את התכנון הזה, אז בואו תגידו לנו נכון לעכשיו מבחינת הסטטוס.

מוחמד דראושה: זה התשריט.

מוחמד דראושה: היום התוכנית הוגשה להפקדה לדיונים בוועדה המחוזית.

מופיד מרעי: אושרה להפקדה?

מוחמד דראושה: הומלצה בוועדה המקומית.

מוחמד דראושה: עכשיו אנחנו מילאנו את כל תנאי הסף על מנת שיהיה דיון.

מוחמד דראושה: אני מקווה שבחודש הבא יהיה דיון בהפקדת התוכנית.

מופיד מרעי: תסבירו לי לאט שאני אבין מהר.

מופיד מרעי: מה הסטטוס של התוכנית?

מוחמד דראושה: עברה הפקדה, דיון בוועדה המקומית, הומלצה לוועדה המחוזית על מנת לדון בדבר הזה.

מוחמד דראושה: מילאנו את כל תנאי הסף בוועדה המחוזית.

מוחמד דראושה: תוך חודש ימים התוכנית הזאת תיכנס לדיון והפקדה בוועדה המחוזית.

מופיד מרעי: כלומר היא אושרה וכרגע ממתינה לדיון בהפקדה של הוועדה המחוזית.

מוחמד דראושה: בדיוק.

מופיד מרעי: הבנתי.

מופיד מרעי: קיבלתי תמונת מצב.

מופיד מרעי: אתם התחלתם במועצה לעשות תהליך של חיבורי חשמל למתחם 1?

איסמעיל חיראלדין: בהתאם לחוק החשמל פנינו לשרה במכתב על אישור צו לחיבור מתחם 1.

איסמעיל חיראלדין: קיבלנו תגובה ממשרד השרה שעל מנת לקדם את הנושא של חיבורי חשמל, מכתב לפני שבוע, התוכנית צריכה למלא את כל התנאים להפקדה.

איסמעיל חיראלדין: אנחנו עובדים על זה עכשיו מול המתכננים ומול הוועדה המחוזית.

איסמעיל חיראלדין: מתכננת הוועדה המחוזית צריכה להוציא המלצה לשרה על מנת להתקדם עם חוק החשמל.

מופיד מרעי: אני מבקש לקבל את התשובה הזאת.

מופיד מרעי: אני רוצה להגיד לכולם פה שהתשובה לא עולה בקנה אחד עם החוק, כי החוק אומר שהשרה צריכה לחתום על אישור חיבורי חשמל למתחם.

מופיד מרעי: איש פרטי לא הולך עכשיו לשרה ואומר לה, את עכשיו תחתמי לי.

מופיד מרעי: היא צריכה לאשר את זה מסיבה אחת פשוטה, שהחוק אומר, בזמן הגשת התוכנית של המתחם, ואתם כבר אחרי אישור ולפני דיון.

מופיד מרעי: אתם ממלאים תנאים.

מופיד מרעי: אתם עומדים בתנאים האלה, לכן חשוב מאוד ואני פה מבקש שהשרה ומשרד הפנים ייתן תשובה, יבדוק את הנושא של מתחם 1 של תוכנית המתאר בחורפיש, ושנקבל תשובה תוך שבועיים למה זה לא חתום.

מופיד מרעי: כן, מהא.

מהא אבו סמרה: שלחתי מכתב לכל ראשי הרשויות שבמרחב מעלה נפתלי ב-1 במרץ 2022, ברגע שנכנס לתוקף תיקון 136.

מהא אבו סמרה: שלחתי מכתב מפורט לגבי כל התנאים שהם צריכים לעשות.

מהא אבו סמרה: היה לנו תהליך מקדמי במועצת בית ג'אן.

מהא אבו סמרה: קיימנו ישיבה יחד עם הוועדה המחוזית, עם מתכננת המחוז, ויש תנאים.

מהא אבו סמרה: מי שמגיש את הבקשה הוא מי שרשאי להגיש את הבקשה להיתר למבנה.

מהא אבו סמרה: המבקש יתחייב להגיש בקשה להיתר תוך ארבעה חודשים מיום אישור התוכנית.

מהא אבו סמרה: הוא יפעל לקבל היתר תוך שישה חודשים מיום הגשת הבקשה להיתר.

מהא אבו סמרה: לבקשה צורפה ערבות בנקאית לטובת הוועדה המקומית והרשות המקומית הנוגעים בדבר להבטחת התשלומים הנדרשים על פי חוק.

מהא אבו סמרה: תיקון 136 פירט איך לעשות את הבקשה.

מופיד מרעי: לכן צריך לעשות את זה, כי מבחינה תכנונית עומדים.

מופיד מרעי: בבקשה, תציגי את עצמך.

אנסאם טופאשי מערוף: שלום לכולם, אני יועצת לשלטון המקומי ואני חלק מצוות ייעוץ לכל הקרקעות הפרטיות ביישובים הדרוזים והצ'רקסים.

אנסאם טופאשי מערוף: רציתי רק להגיב בהקשר הזה של חוק החשמל, שאני קראתי את מכתב התגובה שנשלח מטעם המטה לתכנון לאומי שזה בראשות עו"ד שלמה הייזלר.

אנסאם טופאשי מערוף: התוכניות, בשביל לקבל חיבור חשמל, הן לא צריכות למלא את התנאים להפקדה, הן צריכות להיות מוגשות לוועדה המקומית, שזה כבר נעשה, אבל צריך לקבל את חוות דעת מתכננת המחוז ואז להעביר את זה לבקשה לחיבור חשמל.

מופיד מרעי: במחוז אורי עדיין קיים?

אנסאם טופאשי מערוף: דקלה היא מתכננת המחוז, ובחוק גם מצוין תוך כמה זמן - - -

מופיד מרעי: אוקיי, אני איתך.

מופיד מרעי: אז כרגע כן עומדים בתנאים כי זה בהגשה.

מופיד מרעי: צריך שהמתכנן המחוזי יאשר את כל הבתים במתחם 1 לחיבור חשמל ואז זה מגיע למטה הדיור והם חותמים.

אנסאם טופאשי מערוף: נכון.

אנסאם טופאשי מערוף: חסר את חוות דעת מתכננת המחוז.

אנסאם טופאשי מערוף: צריך להגיש לה - - -

מופיד מרעי: אני צריך להגיש?

מופיד מרעי: ראש המועצה?

אנסאם טופאשי מערוף: לא.

אנסאם טופאשי מערוף: או המועצה או הוועדה המקומית.

איסמעיל חיראלדין: אנחנו הגשנו לדקלה.

איסמעיל חיראלדין: דקלה מטפלת בזה בוועדה המחוזית.

איסמעיל חיראלדין: היא צריכה להוציא המלצה לשרה על מנת שתחתום על הצו.

איסמעיל חיראלדין: זה הסטטוס.

מופיד מרעי: מתי?

איסמעיל חיראלדין: לפני שבוע.

מופיד מרעי: מתי היא צריכה להוציא?

מופיד מרעי: אתה הגשת, אתה עשית את העבודה שלך.

איסמעיל חיראלדין: היא עובדת על זה.

איסמעיל חיראלדין: במהלך של שבוע זה אמור לקרות.

מופיד מרעי: הבנתי.

ענת סביר אהרון: בנוגע לחיבור החשמל, רק רציתי לומר שהיו כבר דיונים בוועדה המחוזית צפון בנוגע לחיבורי חשמל.

מופיד מרעי: תציגי את עצמך, לא כולם מכירים.

ענת סביר אהרון: אני אדריכלית ברשות לפיתוח היישובים הדרוזים והצ'רקסים.

ענת סביר אהרון: רציתי לומר שבוועדה המחוזית צפון נדונו, גם בבית ג'אן וגם באבו סנאן תוכניות שלא הופקדו, תוכניות שרק הוגשו, שתואמות לתוכנית המתאר, ובאמת עברה המלצה של מתכננת המחוז ביישובים האלה לחיבור לתשתיות חשמל וגם תשתיות מים-ביוב.

מופיד מרעי: אני מבקש לעשות את התהליך מהר.

מופיד מרעי: אל תוותרו לא לדקלה ולא למחוז.

מופיד מרעי: תתנחל שם.

מופיד מרעי: קח אוהל סיירים, שב שם.

מופיד מרעי: עד שלא חותמת לך, אתה לא חוזר.

ענת סביר אהרון: היא פשוט צריכה לדון בזה.

מופיד מרעי: יש לנו נציג של הוועדה המחוזית פה בדיון?

מופיד מרעי: ננסה לשמוע ממנו תשובות.

איסמעיל חיראלדין: אנחנו מבקשים לקיים את הדיון בוועדה המחוזית על מתחם 1.

איסמעיל חיראלדין: אנחנו פנינו לוועדה כבר כמה פעמים.

איסמעיל חיראלדין: התוכנית הוגשה לפני כמה חודשים.

איסמעיל חיראלדין: לא יכול להיות שהוועדה המחוזית עד היום לא מכנסת דיון לדון במתחם 1.

מופיד מרעי: אדוני המהנדס, בסדר, עכשיו שמעו אותך.

מופיד מרעי: הוועדה המחוזית תיתן תשובות למה שאמרו כאן.

מופיד מרעי: היועץ המשפטי לממשלה, רוסלאן.

רוסלאן עותמאן: בוקר טוב לכולם, אני ממשרד המשפטים.

רוסלאן עותמאן: אני רק רציתי לדייק כמה דברים לגבי תיקון 136 לחוק התכנון והבנייה שעבר לאחרונה.

רוסלאן עותמאן: צוין כאן שהועברה פנייה לשרת הפנים והיא לא טופלה או משהו כזה.

רוסלאן עותמאן: לפי החוק, וזה הוזכר מקודם, לפני שפונים לשרת הפנים צריך חוות דעת של מתכנן המחוז.

רוסלאן עותמאן: עם זה פונים לשרת הפנים.

רוסלאן עותמאן: זה כתוב בחוק.

רוסלאן עותמאן: חוות הדעת הזאת צריכה להיות מוכנה תוך 45 ימים מיום שפונים.

מופיד מרעי: ממה שאתה יודע, כמה יישובים דרוזים עברו את התהליך וקיבלו את החתימה של שרת הפנים?

רוסלאן עותמאן: ביישובים הדרוזים למיטב ידיעתי, מבדיקה שעשיתי לאחרונה לא הוצאו עדיין צווים.

רוסלאן עותמאן: הוגשו כמה בקשות.

מופיד מרעי: אבל עדיין לא חתמה השרה על חיבורי חשמל.

רוסלאן עותמאן: יש תוכניות שלא עונים על תנאי הסף שיש בחוק.

מופיד מרעי: אני מדבר על תוכניות שעונות על תנאי הסף.

רוסלאן עותמאן: בינתיים לא נחתם.

מהא אבו סמרה: בית ג'אן הגישה.

רוסלאן עותמאן: בית ג'אן הגישה.

רוסלאן עותמאן: יש שם איזו בעיה.

רוסלאן עותמאן: זה לא ממש תואם את הכוללנית ולכן זה לא עומד בתנאי הסף, אבל רציתי להגיד משהו כללי על איך ההליך הזה עובד.

רוסלאן עותמאן: לפי תיקון 136 החיבור בעצם היום מתבצע בשני טקטים.

רוסלאן עותמאן: קודם כל צריך ששרת הפנים תוציא את הצו ככל שהתוכנית באמת עומדת בתנאים.

רוסלאן עותמאן: אמנם החוק הקדים את השלב שאפשר לחבר לחשמל, להוציא את הצו לשלב של ההגשה, אבל זה לא התנאי היחיד.

רוסלאן עותמאן: צריך לזכור, אם אנחנו בשלב של הגשה והתוכנית לא תואמת כוללנית, אז אי אפשר.

מופיד מרעי: ברור.

מופיד מרעי: המבנה צריך להיות עולה בקנה אחד עם התכנון העתידי.

רוסלאן עותמאן: כן, אלא אם כן מדובר בתוכנית שהמדינה מקדמת ואז התנאי של התאמה לכוללנית הוא לא נדרש.

רוסלאן עותמאן: אם המדינה מקדמת את התוכנית, אז אפשר שהתוכנית לא תתאם לכוללנית.

רוסלאן עותמאן: תנאי נוסף שבאמת חשוב להכיר אותו ולהזכיר אותו שוב, כי אני ראיתי כמה בקשות של מספר רשויות להוצאת צווים, אבל היה מדובר בתוכניות שעל מנת להוציא היתרים, היה צורך בעוד שלב של תוכנית איחוד וחלוקה שהיא משנה ייעודים.

רוסלאן עותמאן: במקרים האלה, וזה כתוב בצורה מפורשת במתווה להפעלת סעיף 136, זה לא נכנס במסלול.

מופיד מרעי: אני חושב שהמתחמים בחורפיש בשלב מתקדם.

רוסלאן עותמאן: זה אחרי איחוד וחלוקה?

אנסאם טופאשי מערוף: הן כוללות איחוד וחלוקה.

מופיד מרעי: מה שהוצג כאן, מתחם 1, זה אחרי איחוד וחלוקה, אחרי שיתוף ציבור.

מופיד מרעי: איך אמר דראושה?

מופיד מרעי: אחרי צעקות, עליות וירידות.

מופיד מרעי: כרגע התוכנית הזאת הוגשה, ממתינה לדיון.

מופיד מרעי: היא אחת התוכניות שעולות בקנה אחד עם התכנון העתידי ואין שום סיבה שהתוכנית הזאת לא תקבל חתימה של שרת הפנים על חיבורי חשמל.

רוסלאן עותמאן: את המקרה הקונקרטי הזה אני לא מכיר.

מופיד מרעי: אני מכיר.

רוסלאן עותמאן: אפשר לברר, אין שום בעיה.

מופיד מרעי: תאיץ את התהליך גם אתה מול הייעוץ המשפטי של משרד הפנים.

רוסלאן עותמאן: אני יכול לבדוק גם מול מנהל התכנון.

רוסלאן עותמאן: במקרים שיש תוכניות, ויש תוכניות כאלה, אני מכיר בוועדה המחוזית צפון, שמאשרות תוכנית מפורטת, התוכנית הזו קובעת שצריך עוד תוכנית לאיחוד וחלוקה על מנת להוציא היתרים.

רוסלאן עותמאן: במקרה הזה אי אפשר להוציא צווים לפני האיחוד וחלוקה.

מופיד מרעי: ברור לנו, כי בסוף התנאי היום להגשת תוכניות מפורטות זה איחוד וחלוקה.

מופיד מרעי: אנחנו מיצינו נכון לעכשיו את מתחם 1.

מופיד מרעי: בבקשה, רוזה.

מופיד מרעי: אני רק מבקש, בגלל שאנחנו מתחילים להיות קצרים בזמן, אנחנו רוצים שכולם ידברו, לעשות את זה קצר, רוזה.

מופיד מרעי: את עברת שבעת מדורי גיהינום במתחם 2 ו-2א.

רוזה דיאמנט: (הצגת מצגת) אני מתכננת מתחם 2.

רוזה דיאמנט: עברנו גיהינום.

רוזה דיאמנט: כמה שכולם רצו לעשות, באמת היה מתחם קשה.

רוזה דיאמנט: המתחם מאוד גדול.

רוזה דיאמנט: אנחנו מדברים כרגע כשהקטנו את המתחם, על 790 דונם.

רוזה דיאמנט: אנחנו מדברים על כמעט 3,000 יחידות דיור, הצפיפות 6 לפי תוכנית המתאר.

רוזה דיאמנט: אמנם אנחנו רצינו בהתחלה 4 או 5.

רוזה דיאמנט: ב-2019 הגענו לוועדה המקומית אחרי שעשינו שיתוף ציבור, והיה עזרה מהמועצה כמו שלא היה לי במקום אחר, בשיתוף ציבור.

מופיד מרעי: בשביל הידיעה הכללית, עובדי המועצה מכירים את זה, היינו פותחים בשבת את המתנ"ס, מתפזרים בארבע-חמש עמדות ויושבים, שומעים את התושבים, וזה לא פעם אחת.

מופיד מרעי: פעם אחרי פעם אחרי פעם.

רוזה דיאמנט: ארבעה ימים שלמים אחרי שעשינו דיוני הסבר כללי.

רוזה דיאמנט: ב-2019 הגשנו תוכניות מושלמות מבחינתנו לוועדה המקומית.

רוזה דיאמנט: באותו רגע תוכנית המתאר גם הגיעה למקומית ואמרו, בואו נחכה, בואו ניתן לתוכניות המתאר להתקדם.

מופיד מרעי: מה הסטטוס של התוכנית?

רוזה דיאמנט: אחרי שתוכנית המתאר שינתה דברים היינו צריכים לשנות את כל התוכנית בגלל שהיו דברים שלא התקבלו.

רוזה דיאמנט: עכשיו אנחנו עם תוכניות מושלמות כולל נספחים כדי להגיש לוועדה המקומית.

רוזה דיאמנט: יש לנו דיון מתוכנן.

מופיד מרעי: היא הוגשה לוועדה המקומית?

רוזה דיאמנט: עדיין לא.

רוזה דיאמנט: היינו אמורים לשלוח לפני חודש לוועדה המקומית כי הם רצו לשמור מקום, אבל משרד התכנון רצה לדון בזה קודם.

רוזה דיאמנט: גם דקלה הזמינה אותנו לישיבה בוועדה המחוזית.

מהא אבו סמרה: ב-5 ביולי.

מופיד מרעי: לא הבנתי.

מופיד מרעי: כבר יש לנו תאריך לדיון להגשה.

אנסאם טופאשי מערוף: לא, זה פרה רולינג.

אנסאם טופאשי מערוף: זה פגישה מקדימה להגשה.

מופיד מרעי: התכוונתי שיש לנו תאריך להגשה לוועדה המקומית.

מהא אבו סמרה: כן.

מופיד מרעי: בוועדה המחוזית יש דיון מקדים לגבי התוכנית.

מופיד מרעי: בפועל מתחם 2, 2א עדיין לא הוגש, כלומר גם אם אנשים שיש להם בתים קיימים ועולים בקנה אחד עם התכנון, הם לא בסטטוס שיכולים לקבל היתר חשמל.

רוזה דיאמנט: לא.

מופיד מרעי: הנושא ברור.

מופיד מרעי: מאחר ואני מכיר ואנחנו באמת עבדנו על המתחם הזה הרבה מאוד שנים, מצער אותי שהמתחם הזה עדיין לא הוגש.

רוזה דיאמנט: אנחנו עשינו הרבה עבודת רקע.

רוזה דיאמנט: יש לנו במתחם 159 בתים.

מופיד מרעי: אני לא בא בטענות.

מופיד מרעי: אני פה כדי להסיר חסמים, להתקדם ולראות איך אנחנו מתקדמים.

מופיד מרעי: תיכף נשמע את הוועדה המחוזית, איך אנחנו מאיצים את התהליך.

מופיד מרעי: היועץ של ראש המועצה, ח'יר, אבקש את התייחסותך.

ח'יר שנאן: שלום לכולם, אני עוזר ראש המועצה.

ח'יר שנאן: דבר ראשון אני רוצה לברך על הדיון הזה.

ח'יר שנאן: אנחנו באנו מחורפיש בשביל לקדם את המתחמים שלנו.

ח'יר שנאן: באנו עם אנשי מקצוע.

ח'יר שנאן: לא באנו לדבר, באנו לעשות ואנחנו מקווים לקדם את כל המתחמים.

ח'יר שנאן: תודה לכולם.

מופיד מרעי: תודה גם לך, חשוב מאוד.

ח'יר שנאן: אנחנו מקווים להסיר את כל החסמים שיש לנו בתוכנית.

ח'יר שנאן: תודה.

מופיד מרעי: אנחנו לרשותכם.

מופיד מרעי: שלום דווירי, מה נשמע?

מופיד מרעי: הרבה זמן לא נפגשנו.

מופיד מרעי: תן לנו עדכון על המתחמים המפורטים, תמונת מצב איפה הם כרגע?

אברהים דווירי: אנחנו זכינו בשלושה מתחמים ביישוב חורפיש.

אברהים דווירי: המתחמים האלו הם 6, 7 ו-8.

אברהים דווירי: הם מקוטעים, הם לא רציפים.

אברהים דווירי: אני רוצה שנציג את זה בצורה מסודרת.

מופיד מרעי: תעשו לי קצת סדר.

מופיד מרעי: 6, איפה?

איסמעיל חיראלדין: 6 זה אזור אל-חלאל.

מופיד מרעי: 7, איפה?

מופיד מרעי: 7, סבלאן לדעתי.

מופיד מרעי: 8, באזור היובל.

גיא דייגי: פארק היובל זה מתחם 6.

מהא אבו סמרה: 7 זה מתחם נבי סבלאן.

מופיד מרעי: 6, אל-חלאל.

גיא דייגי: 8, ליד מתקן שאיבת ביוב.

קריאה: זה מערבית למתחם 1.

מופיד מרעי: אל-חלאל זה באבור.

מופיד מרעי: יש סבלאן ויש את כביש היובל.

מופיד מרעי: אלה שלושת המתחמים שאנחנו מדברים עליהם.

מופיד מרעי: דווירי, תגיד לנו מה הסטטוס של המתחמים.

אברהים דווירי: אנחנו נמצאים בשלושת המתחמים לפני הפקדה בוועדה המחוזית.

קריאה: לאחר הפקדה, לא לפני.

גיא דייגי: זה הפקדה בפועל.

מופיד מרעי: הוגשו, אושרו להפקדה בתנאים והופקדו?

מהא אבו סמרה: לא.

מופיד מרעי: אז איפה הם?

אברהים דווירי: התנאים, כולם מומשו והועברו לוועדה המחוזית.

אברהים דווירי: אנחנו מחכים להחלטה להפקדה.

מהא אבו סמרה: לא נכון.

מהא אבו סמרה: קיבלו החלטה.

מהא אבו סמרה: מחכים לפרסום להפקדה.

מופיד מרעי: הבנתי, תודה רבה.

מופיד מרעי: תיכף נשמע את הוועדה המחוזית, תגיד לנו איפה זה עומד, בסדר?

מופיד מרעי: יופי.

מופיד מרעי: זה שלושה מתחמים.

מופיד מרעי: כמה דונם שלושת המתחמים?

אברהים דווירי: מתחם 6 הוא בסביבות 100 דונם.

מהא אבו סמרה: 95.

אברהים דווירי: מתחם 7 הוא בסביבות 17 דונם.

אברהים דווירי: מתחם 8 גם כן בסביבות 15 דונם.

מופיד מרעי: תודה רבה, דווירי, תמשיך להיות איתנו.

מופיד מרעי: את רוצה להתייחס?

אנסאם טופאשי מערוף: בקצרה, כמה נקודות.

מופיד מרעי: מי מתייחס לשכונת חיילים משוחררים החדשה, אתם או משרד השיכון?

אנסאם טופאשי מערוף: עדיף אם יש נציג אחר ממשרד השיכון.

מופיד מרעי: מייד תעלו בבקשה את משרד השיכון, אמין או כמאל שייתן לנו תמונת מצב איפה התכנון נמצא בשכונת חיילים משוחררים.

מופיד מרעי: אחרי שכונת חיילים משוחררים אנחנו עוברים למתחם של אזור התעסוקה והמסחר, ואחרי זה נעבור לשאר משרדי הממשלה.

מופיד מרעי: בבקשה, גבירתי.

אנסאם טופאשי מערוף: ברשותך אדוני היושב-ראש, אני רשמתי שלוש או ארבע נקודות שהן באות מהשטח עצמו, מהתכנון.

אנסאם טופאשי מערוף: קודם כל כפי שאתה יודע, הפירמידה הסטטוטורית, היא באה מכוח תוכנית מתאר ארצית מחוזית ואז מקומית.

אנסאם טופאשי מערוף: בעיה שאנחנו נתקלים בה בתכנון, אם ניקח לדוגמה את תמ"א 35 ואת תמ"מ 2/9 בהקשר מחוז צפון, זה כתם הפיתוח.

אנסאם טופאשי מערוף: כשמתכננים את תוכניות המתאר, זה תוכניות שנעשו בקנה מידה 1:100,000 לפחות ואז כתם הפיתוח לא יורד לרזולוציה של איפה בדיוק עובר הקו, ואז הקו הכחול של הכוללנית מותאם לכתם הפיתוח הזה.

אנסאם טופאשי מערוף: כשאנחנו מגיעים לתכנון המפורט, אנחנו נתקלים בהרבה מצבים שחלקות חצויות לשניים וחלק מהתושבים כן מקבלים את הייעוד להמשך תכנון מפורט וחלק נשארים בחוץ.

מופיד מרעי: הנקודה מובנת לי.

מופיד מרעי: תיכף אני גם אתייחס לזה.

מופיד מרעי: הייתי בסרט הזה.

מופיד מרעי: האם יש עדיין בתוכניות המפורטות חלקות חצויות של חורפיש?

אנסאם טופאשי מערוף: היום למשל במתחם 2 כשעשינו את שיתוף הציבור, נתקלנו בהרבה חלקות שהן חצויות לשניים מאותו תא משפחתי.

מופיד מרעי: בתוך המתחם.

אנסאם טופאשי מערוף: כן.

מופיד מרעי: מתחם 2 הוא הרי צמוד מצד אחד למתחם A או B, C ומצד שני לגרעין הכפר, התוכנית הישנה.

מופיד מרעי: המתחמים הם בתוך מה שנקרא קבלת ההחלטה של הוועדה המקומית לתכנון ובנייה שיכולה לקבל החלטה שתחום המתחם יכול לזוז ימינה או שמאלה בהתאם.

מופיד מרעי: מה שקרה לנו עם שמורת הטבע, שהוא הפך להיות קו תחום השיפוט גם כן בגלל הגריעה של ה-1,164 דונם, ושם בפרוטוקול בתקנון אמרו שאין תזוזה.

מופיד מרעי: מעבר לזה, על פי התקנון תזוזה של 10% הם בסמכות של המתכננים ושם אפשר להזיז את מה שאת אומרת, ולעשות - - -

אנסאם טופאשי מערוף: נכון.

אנסאם טופאשי מערוף: לצערי ה-10% זה גם לא תמיד מספיק.

אנסאם טופאשי מערוף: סוגיה נוספת היא ציר הזמן שלוקח מהרגע שמתניעים תוכנית כוללנית עד למצב שהתושב יוכל להוציא היתר בנייה.

אנסאם טופאשי מערוף: הרי מתחילים בכוללנית, עוברים לתוכנית מפורטת ואז איחוד וחלוקה, ורק אז היתר בנייה.

אנסאם טופאשי מערוף: ברגע שמתחילים את הכוללנית, האזרחים הפשוטים לא יכולים להמתין והם מתחילים לבנות, ואז כשהם מגיעים בהקשר למה שאמרו מהפיקוח, מגיעים למצב שנאלצים לעשות את התכנון בהתאם למצב הקיים.

מופיד מרעי: חווינו על בשרנו לאורך כל הדרך.

אנסאם טופאשי מערוף: נכון.

אנסאם טופאשי מערוף: הנקודה השלישית, לצערי חוסר בייצוג הולם של אנשים גם מהחברה הערבית והעדה הדרוזית, כי ככה יותר קל גם לנהל שיתוף ציבור וגם לקיים הליכי תכנון כאשר יש שפה משותפת והתושבים מרגישים שפחות אנשים זרים עומדים מולם.

אנסאם טופאשי מערוף: זה דברים שאנחנו נתקלים בהם בשטח כל הזמן.

מופיד מרעי: מאה אחוז, תודה רבה.

מופיד מרעי: אנחנו נחזור להתמקד בתכנון המפורט.

מופיד מרעי: כן, בבקשה.

הדס זמורה: אני יועצת של לשכת התכנון במחוז צפון, ומטפלת במרחב של מעלה נפתלי שכולל גם את חורפיש.

הדס זמורה: אני אתן התייחסות קצרה.

מופיד מרעי: לכל מה שנאמר כאן.

הדס זמורה: בסדר.

הדס זמורה: לגבי מתחם 1, התוכנית של מתחם 1 עברה תנאי סף בסוף מאי, לפני כחודש.

הדס זמורה: זו תוכנית גדולה, מורכבת ואנחנו מבינים את החשיבות שלה וגם הייתה בתהליך ארוך עם הליווי של הצוות של מנהל התכנון, נמצאת בשלב של הבדיקה התכנונית ואמורה להיות משובצת לדיון, אני חושבת שב-7 ביולי היא כבר תשובץ לדיון בוועדת המשנה המיוחדת לתכניות ביישובים הדרוזים.

הדס זמורה: לגבי חוות הדעת של חיבור החשמל, זה נמצא בעבודה אצלנו.

הדס זמורה: הבדיקה העיקרית שאנחנו עושים זה באמת ההתאמה לתוכנית המתאר הכוללנית והצפי של ההפקדה של התוכנית, שבגדול התוכנית ברובה תואמת אבל אנחנו עדיין צריכים לבדוק אם יש איזה שהן אי התאמות, כי כמו שכבר היועץ שדיבר קודם ציין, אם יש אי התאמות, אנחנו צריכים להבהיר אותן ואז לראות אם זה מהווה בעיה לאישור או לא.

הדס זמורה: לגבי מתחם 2, הבנתי שבאמת זה היה מתחם מורכב מאוד.

הדס זמורה: הוא היה אצלנו בתהליכים של פרה רולינג לפני די הרבה זמן וזה חוזר עכשיו לשולחן העבודה עם ישיבות עבודה שיתקיימו בקרוב.

הדס זמורה: מתחם 3 גם עבר תהליך ארוך אצלנו, של ישיבות פרה רולינג וקיבל בעצם אור ירוק להיות כבר מוגש ובקרוב מאוד אני מקווה שהוא יכנס אצלנו לבדיקה של תנאי סף להתחיל לרוץ אצלנו.

מופיד מרעי: שכונת החיילים המשוחררים, שכונה מערבית.

הדס זמורה: כן.

מופיד מרעי: איפה הסטטוס שלו?

הדס זמורה: הוא עומד לפני הגשה.

הדס זמורה: הוא עבר את כל התהליך של הפרה רולינג ועכשיו נתנו לו אור ירוק בעצם להיות כבר מוגש.

מופיד מרעי: עכשיו שאלה מקצועית אליך.

מופיד מרעי: השטח שנגרע מתחום השיפוט, השטח שבין מתחם 3 למתחם 4 זה אזור תעסוקה ומסחר.

מופיד מרעי: השטח שנגרע והנתק עם הכביש הראשי שהפריע לתכנון, הוא לא עיכב את התכנון של מתחם 3, או שאת לא יודעת להגיד לי תשובה?

הדס זמורה: התכנון של מתחם 3 בעצם מציע איזשהו חיבור שלא מופיע בתוכנית המתאר, כדי באמת לא לתלות את כל התכנון ואת המימוש של המתחם הזה בחיבור רק פנימה לכיוון היישוב ומתחם שעוד לא נמצא בתכנון מפורט.

מופיד מרעי: אני אומר לכם פה דבר אחד חשוב מאוד שתקשיבו, כל הגורמים שעוסקים בתכנון.

מופיד מרעי: אסור בתכלית האיסור שמתחם 3, שכונת חיילים משוחררים לא תהיה מחוברת בכביש ראשי לכביש 89 או לחילופין לכביש שעולה לאלקוש.

מופיד מרעי: כל עשייה אחרת היא לא נכונה, היא לא אסטרטגית ואני לא רוצה לדבר כרגע על אסטרטגיה ועל ההימצאות שלנו ביישובי קו העימות.

מופיד מרעי: זה תקלה ובכי לדורות.

מופיד מרעי: אני מבקש כאן ממהנדס המועצה ומראש המועצה, תתעקשו.

מופיד מרעי: למרות שחלק בשטח של מעלה יוסף, בישיבה מתואמת עם מעלה יוסף אל תוותרו על זה.

מופיד מרעי: זה אסטרטגית פשוט משנה את כל ההתנהלות.

מופיד מרעי: לא יכול להיות שכל היישוב בסוף יתנקז לתוך גרעין הכפר וממנו ייצאו ל-89.

מופיד מרעי: מי שחושב ככה, אני חושב שהוא רחוק מלהיות מתכנן.

איסמעיל חיראלדין: הכביש הזה כבר הוטמע בתוכנית ואנחנו בתאומים אחרונים מול נתיבי ישראל ומול כל הגורמים כדי ליישם אותו בתוכנית הכוללת.

מופיד מרעי: מצוין, אני לרשותכם.

מופיד מרעי: אם צריך עוד ישיבה עם נתיבי ישראל, אנחנו נעשה ישיבה עם נתיבי ישראל.

מופיד מרעי: צריך ישיבה עם שמעון גואטה?

מופיד מרעי: תהיה ישיבה עם שמעון כי זה בדיוק בתפר, אבל אסור לוותר על זה.

מופיד מרעי: דיברנו על זה אצלכם ביום חמישי שעבר.

הדס זמורה: אני אשלים רק את ההתייחסות.

הדס זמורה: מתחם 4, חלק ממנו בעצם כבר נמצא גם כן בתהליך של פרה רולינג של משרד הכלכלה שמתכנן את החלק שצפונית לכביש.

הדס זמורה: עוד חלק בתוך מתחם 4 שכבר התקדם זה מגרש הכדורגל בקצה המערבי.

מופיד מרעי: כשאת אומרת מתחם 4, זה כולל את מגרש הכדורגל?

הדס זמורה: כן.

איסמעיל חיראלדין: לא, לא, מתחם הכדורגל זה בנפרד, של הנופש והספורט.

איסמעיל חיראלדין: הדס, באמת נשמח לשמוע התקדמות בנושא של התוכנית, איפה זה עומד, התוכנית המפורטת שלנו.

הדס זמורה: היה בדיון להפקדה, קיבל תנאים להפקדה.

הדס זמורה: כמעט כל התנאים מולאו.

מופיד מרעי: אבל הוא חלק ממתחם 4, אם אני מבין.

הדס זמורה: ניתנה לו אפשרות להיות - - - בנפרד - - -

מופיד מרעי: בסדר גמור.

מופיד מרעי: אתם רוצים לקדם את מגרש הכדורגל, צריך היתר בנייה, עם כל הכבוד.

הדס זמורה: בעיקרון התנאים מולאו.

הדס זמורה: צריך לאשר שם חיבור בעצם לכביש.

הדס זמורה: זה נשלח לשיבוץ - - -

מופיד מרעי: את מדברת על חיבור לכביש של המגרש כדורגל?

הדס זמורה: כן.

מופיד מרעי: אבל יש כבר חיבור.

מופיד מרעי: זה אושר בנתיבי ישראל.

הדס זמורה: אני יודעת, קיים בפועל וכבר מוסדר, אבל אנחנו צריכים מבחינה סטטוטורית להשלים את התהליך.

מופיד מרעי: את יכולה לתת ברכה לתושבי חורפיש שמאזינים ושומעים מה קורה כרגע, מתי יהיה היתר למגרש כדורגל שהמועצה תוכל כבר להוציא מכרז להתחיל לעבוד?

מופיד מרעי: תגידו איפה הבעיה.

מופיד מרעי: אנחנו פה כדי לפתור בעיות.

הדס זמורה: הצוות של היישוב והמהנדס ואנחנו, עבדנו באמת באינטנסיביות כדי להשלים את - - -

מופיד מרעי: זה בסדר, מגיע לכם צל"ש.

מופיד מרעי: איפה הבעיה?

הדס זמורה: לפי דעתי כבר אפשר בהחלט להתקדם, לעבוד במקביל כמה שאפשר.

מופיד מרעי: אל תיכנסו לתהליכים.

מופיד מרעי: תני לי עכשיו תמונת מצב, איפה זה נמצא ומה אנחנו כוועדה צריכים לעשות על מנת להאיץ את התהליך?

הדס זמורה: זה עומד לפני הפקדה.

מופיד מרעי: מתי תהיה הפקדה?

הדס זמורה: צריך להתקיים דיון בוועדת המשנה של המועצה הארצית.

מופיד מרעי: אני לא מכיר דבר כזה.

מופיד מרעי: עם כל הכבוד, תסלחי לי הנציגה של הוועדה המחוזית, את לא מספקת תשובות לגבי המגרש.

הדס זמורה: אני אומרת שכל מה שבידי הוועדה המחוזית, בוצע.

מופיד מרעי: את אומרת לי שהתשובות נמצאות במנהל התכנון הארצי?

הדס זמורה: כן.

מופיד מרעי: אני מבקש, מינהל התכנון הארצי, תעלו אותו על הקו, אני מבקש תשובות.

עבדאללה חיראלדין: הדס, יש לי שאלה.

עבדאללה חיראלדין: אנחנו היינו אצלך לפני פחות מחודש.

עבדאללה חיראלדין: התוכנית הייתה אצלכם בוועדה ועד עכשיו היא נמצאת בוועדה.

עבדאללה חיראלדין: את מדברת שתעבירו את זה לוועדת תכנון?

הדס זמורה: זה כבר הועבר - - -

עבדאללה חיראלדין: עוד לא הבנתי בדיוק איפה היא נמצאת.

מופיד מרעי: הדס, תודה רבה על ההבהרה.

הדס זמורה: אני רק רוצה לעדכן שגם מתחמים 6, 7 ו-8 גם כן בבדיקה של המילוי של התנאים ועומדים להשלמת תנאים

מופיד מרעי: תודה רבה.

מופיד מרעי: אתם חייבים לי תשובות.

מופיד מרעי: בינתיים עד שאנחנו ממשיכים את הדיון, תשובות של מנהל התכנון הארצי.

מופיד מרעי: חשוב לי לשמוע את כמאל.

כמאל בדר: צוהריים טובים לכולם, אני מאוד מברך על הישיבה הזאת ועל הקיום של הוועדה.

כמאל בדר: בהצלחה לכל מי שנוגע בנושא של התכנון.

כמאל בדר: לגבי חורפיש, המתחם המערבי של שכונת חיילים אוטוטו כבר יהיה מוגש לוועדה המחוזית.

כמאל בדר: נקווה שזה לא ייקח הרבה זמן ויאושר במסלול ירוק.

כמאל בדר: אין סיבה שזה לא יקודם.

כמאל בדר: הנושא של החיבור לכביש 89 מתוכנן.

כמאל בדר: אנחנו בתהליך של תיאום.

כמאל בדר: מה שאמרת קודם זה נכון במאה אחוז.

כמאל בדר: צריך לוודא שזה יתוכנן ויבוצע.

מופיד מרעי: כלומר הגשת התוכנית תהיה כוללת תוואי לחיבור ל-89 עד לכיכר.

מופיד מרעי: עד כמה שאני זוכר, זה בכיכר החדש.

כמאל בדר: בדיוק.

כמאל בדר: לגבי מתחם 2, נגעו בזה, אני לא רוצה להאריך.

כמאל בדר: אנחנו מתקצבים את היישוב עכשיו.

מופיד מרעי: להשכלה הכללית, משרד השיכון מתקצב את המתחם של רוזה.

כמאל בדר: מתחם 2, אנחנו היינו לפני יומיים בישיבה עם רוזה.

כמאל בדר: אני מאוד מקווה שזה יקודם כמה שיותר מהר.

כמאל בדר: אין סיבה שזה לא יקודם.

כמאל בדר: זה נמשך הרבה זמן.

כמאל בדר: את המסר שלנו למתכננים ולמועצה העברנו.

כמאל בדר: אנחנו נוודא וגם נעמוד על המשמר שזה יקודם בהקדם האפשרי.

כמאל בדר: לגבי מתחם 5, זה מתחם שמחבר את השכונה המערבית, שכונת החיילים למרקם הוותיק.

כמאל בדר: אנחנו תקצבנו את היישוב עכשיו בהחלטה 716, קרוב למיליון וחצי שקל לטובת כל המתחם.

כמאל בדר: לקחנו בחשבון את כל מה שצריך מבחינת התצ"ר.

כמאל בדר: עכשיו כבר בתהליך של הכנה בחשבות.

כמאל בדר: נחתמה על ידי מנהל המחוז.

כמאל בדר: היא כבר בחשבות של המוסד והיא תוגש בהקדם למועצה ברגע שתהיה חתומה.

מופיד מרעי: כלומר עדיין לא יצא תב"ר לתכנון של המתחם הזה.

כמאל בדר: אותו מתחם 5, תקצבנו את כולו.

מופיד מרעי: מי מתכנן?

כמאל בדר: זה תהליך של בחירת צוות תכנון.

מופיד מרעי: אתם אומרים למועצה, יש לכם מיליון וחצי שקל.

מופיד מרעי: המועצה בעצם צריכה ללכת לקבל החלטה מי המתכנן, ועם המתכנן הזה להתקדם בדומה לתהליך שעשינו עם רוזה?

כמאל בדר: אותו תהליך.

ואיל עאמר: סליחה כמאל, איך קבעתם שזה 5?

ואיל עאמר: אנחנו אמורים לקבל תקציב לתכנון מפורט, והמועצה צריכה להחליט לפי סדר עדיפויות שלה איזה מתחם לעשות עכשיו.

מופיד מרעי: נכון.

ואיל עאמר: בישיבות שהיו במועצה אנחנו ישבנו וקבענו שצריך לחבר את המרקם הוותיק למרקם החדש ואז לעשות שם רצף תכנוני, כי אם אתה רוצה לחבר את שכונת החיילים החדשה בצורה נורמלית למרקם הוותיק, אתה חייב לתכנן את הכביש המחבר בין שני המתחמים.

ואיל עאמר: אם לא תתכנן את מתחם 5 עכשיו, לא יהיה לך דרך חיבור לשכונה המערבית ליישוב.

ואיל עאמר: מאיפה תביא תשתיות?

איסמעיל חיראלדין: זה בסדר, כמאל, אנחנו צריכים גם לדאוג למתחמים הבאים.

איסמעיל חיראלדין: מתחם 5 הוא גם בסדר העדיפות.

מופיד מרעי: יש בתים במתחמים A, B, C ו-D.

מופיד מרעי: המתחמים האלה צריכים תקציב לתכנון, חברים.

איסמעיל חיראלדין: נכון.

איסמעיל חיראלדין: אנחנו רוצים לפרוץ את הכבישים שם באזור מתחם 5.

איסמעיל חיראלדין: אנחנו רוצים לקדם תכנון ולהסדיר את הדרך בהתאם לתכנון מוסדר.

כמאל בדר: אי אפשר לתכנן שכונה שהיא רחוקה בלי חיבור למרקם הוותיק.

כמאל בדר: שמעתי את ההערות הקודמות של גזבר המועצה לגבי המתחם המערבי.

כמאל בדר: אני לא יודע על סמך מה הדברים האלה נאמרו.

כמאל בדר: עוד אין אומדן לשכונה.

כמאל בדר: משרד השיכון יודע לעשות אומדן נכון, לתקצב ולבצע בלי גירעונות.

מופיד מרעי: כמאל, קודם כל תודה על ההבהרה של איפה שהדברים עומדים, אבל מה שקרה על פי החלטת הממשלה ועל פי התוכנית הכלכלית ליישובים הדרוזים והצ'רקסים, כל הכסף של התכנון עבר למשרד השיכון.

מופיד מרעי: אני כל הזמן טענתי, אני אמשיך לטעון גם בעתיד ואני אמשיך להילחם בזה שהתקציב של ה-46 מיליון שקל לתכנן את היישובים הדרוזים זה לא מספיק.

מופיד מרעי: רק חורפיש לבד צריכה עוד 30 מיליון שקל.

כמאל בדר: שמעתי את הפתיחה של הגזבר שהם צריכים לשים 3 מיליון שקל - - -

מופיד מרעי: כמאל, זה לא בחצר שלך.

מופיד מרעי: מי שצריך להעביר את הכסף זה הרשות לפיתוח היישובים הדרוזים שצריכה לקבל את זה.

מופיד מרעי: תקציבים שמגיעים לתכנון צריכים לתת מענה בסופו של דבר.

מופיד מרעי: מה שדחוף כרגע, שיש בתים, וכל המתחמים של בנייה מיוחדת בשטח מיוחד, מה שנקרא A, B, C, D, הבתים שם צמודים למתחמים 2 ו-1, לכן מן ההיגיון שאם יגיע עוד תקציב, כרגע אין, זה מיליון וחצי, זה לעג לרש, אבל אם יגיעו עוד תקציבים, שבו עם המועצה ושהמועצה תקבל החלטה איזה מתחמים לקדם, גם אם זה A, B, C למרות שכולם מפחדים לגעת כאילו זה פתוח אדמה לוהט.

מופיד מרעי: אני אומר לכם ואומר פה לגורמי המועצה: בלי לחשוש, כנסו, תתכננו שם ואפשר לתכנן.

מופיד מרעי: אפילו התכנון שם עולה זול יותר.

מופיד מרעי: עוד משהו, כמאל?

כמאל בדר: כן.

כמאל בדר: החסם הכי רציני בכל הנושא הזה של התכנון זה כסף.

כמאל בדר: זה לא משכנע את התושבים ולא את האחרים.

מופיד מרעי: ברור לי.

כמאל בדר: קיבלנו 46 מיליון שקל בהחלטת הממשלה.

כמאל בדר: זה מה שקיבלנו לשנתיים.

כמאל בדר: כבר חילקנו את הכסף הזה.

כמאל בדר: אנחנו לפי סדר עדיפויות.

מופיד מרעי: יושבת פה הנציגה של הרשות לפיתוח היישובים הדרוזים והצ'רקסים.

מופיד מרעי: שמעת אותי כבר בפעם המאה, שהכסף הזה שהוקצה, לא מספיק.

מופיד מרעי: אני מבקש מהרשות, תוציאו מסמך בהתאם לדרישות של ראשי הרשויות, כמה תקציב צריך כדי להשלים את התכנון.

מופיד מרעי: יש עוד 600 מיליון שקל שעדיין אין החלטה איפה לחלק אותם.

מופיד מרעי: אני הרי מכיר את זה וחאמד מכיר את זה.

מופיד מרעי: השר חאמד אמר, אנחנו נתקצב, אז שתתקצבו.

מופיד מרעי: עדיף שעה אחת קודם, כי אף אחד לא יודע מה יקרה מוחרתיים.

מופיד מרעי: תודה רבה, כמאל.

מופיד מרעי: חברים, אנחנו אחרי הפסקה קצרה של כשתי דקות.

מופיד מרעי: אנחנו ממשיכים.

מופיד מרעי: מנהל התכנון הארצי, בבקשה.

גיא דייגי: שלום רב, אני מאגף תכנון מרחבי במנהל התכנון.

גיא דייגי: אני עובד יחד עם מיכל מריל שאתם מכירים טוב.

גיא דייגי: האגף שלנו מקדם את התוכניות המפורטות מתוקף החלטות ממשלה 2332 ו-959.

גיא דייגי: אדריכל דראושה ואדריכל דווירי הציגו את התוכניות.

גיא דייגי: אלה תוכניות שאנחנו מקדמים.

גיא דייגי: חשוב להדגיש שאנחנו מקדמים אותן לא רק בשלב התכנוני אלא האדריכלים מכינים את תת"ג במהלך התכנון כדי שנוכל לרשום תצ"ר, וככל שהתקציב מאפשר לנו, אנחנו מממנים ודוחפים גם להגיע לרישום, מכמה סיבות, גם לאפשר לתושבים להוציא היתר על החלקה הסופית שלהם, גם לרשום את השטחים על השטחים הציבוריים.

מופיד מרעי: אז אתה אומר לי, מתחמים 1, 6, 7 ו-8, אתם מפקידים אותם עד לתצ"ר.

גיא דייגי: בכל מקרה התצ"ר מאושר מראש.

גיא דייגי: יש קושי לצפות בשלב כזה כמה יעלה הרישום, אבל אנחנו דוחפים גם לרשום בטאבו ואז השטחים - - -

מופיד מרעי: אתם אחרי טבלאות איזון, דראושה?

מוחמד דראושה: כן, כמובן.

גיא דייגי: אנחנו דואגים לקדם ככל שהתקציב מאפשר.

מופיד מרעי: תשובה לגבי המגרש כדורגל, איך הגיע אליכם?

גיא דייגי: זו לא תוכנית שאנחנו מקדמים.

גיא דייגי: אני לא מכיר אותה.

גיא דייגי: אני ניסיתי תוך כדי הדיון לברר עם המזכירות.

גיא דייגי: יו"ר המזכירות בחו"ל.

גיא דייגי: אני מקווה שעד סוף הדיון יחזיר לי תשובה לגבי מועד, כי התוכנית כן הועברה אליהם כפי שהדס ציינה, הועברה אליהם לדיון.

מופיד מרעי: הדס אומרת שזה עבר לארצי.

גיא דייגי: בארצי צריך פשוט לשבץ.

גיא דייגי: אני מנסה לבדוק.

גיא דייגי: אני לא מכיר את התוכנית, אין לי שום נגיעה אליה.

גיא דייגי: אני אנסה לבדוק ולתת לכם מועד.

מופיד מרעי: מניסיונך, כמה זמן מנהל התכנון הארצי יכול לדון?

גיא דייגי: הולק"ו מתכנס אחת לחודש ככל הזכור לי.

גיא דייגי: בנושא גבולות שיפוט של הוועדה, דיברנו על זה לפני תחילת הדיון.

איסמעיל חיראלדין: כן, הכפפת תחום שיפוט בהתאם לתוכנית המתאר.

גיא דייגי: אני בדקתי את זה מול הנציגה של הוועדות הגיאוגרפיות של מנהל התכנון.

גיא דייגי: אני יכול להראות לך את הגבול העדכני ואז נוכל להבין באמת מה הבעיה בגבולות.

מופיד מרעי: הוציאו מתוך קו תחום הבנייה.

מופיד מרעי: הוציאו אותו למעלה יוסף.

מופיד מרעי: בסופו של דבר לא יכולים לגרוע.

מופיד מרעי: גם בוועדה גיאוגרפית לא יכולים להוציא מקו כחול, מקו תחום הבנייה.

ענת סביר אהרון: מה שהוא מראה זה לא גריעה.

ענת סביר אהרון: הוא מראה שלא הוסיפו בשטח הזה.

גיא דייגי: כן, פשוט לא הוסיפו.

מופיד מרעי: הקו הכחול הופקד, אושר, פורסם ברשומות.

מופיד מרעי: באו עכשיו, לקחו מתוך הקו הכחול שטח ואמרו, אנחנו נעביר את זה למעלה יוסף.

גיא דייגי: אני אדייק.

גיא דייגי: מה שעשו, אחרי שתוכנית המתאר הכוללנית אושרה, הוועדה הגיאוגרפית דנה והמליצה להעביר רק את שטחי הפיתוח לתחום של מעלה נפתלי, ולא העבירה גם את השטח הזה.

מופיד מרעי: הם השאירו את זה במעלה יוסף, כי ברגע שהשטח הזה יצא, יש לך בעיה בשטח ציבורי.

מופיד מרעי: יש השלכות.

מופיד מרעי: זה דופק תכנון, חברים.

מופיד מרעי: מי שמבין בתכנון, מבין על מה אני מדבר.

מופיד מרעי: אני צודק או לא, דראושה?

מופיד מרעי: אתה מבין בתכנון.

מוחמד דראושה: בזמן שהפקדנו את התוכנית, המספר שלה התחיל ב-252, כאילו תחום שיפוט של חורפיש, ואז קיבלנו הודעה מהוועדה המחוזית, לא, זה 258, כאילו מעלה יוסף.

מופיד מרעי: בקיצור, עשו משחק.

מופיד מרעי: ככה לא עובדים.

מופיד מרעי: אני מתפלא על המתכנן דני קידר - - -

גיא דייגי: זה לא קשור לדני בכלל.

מופיד מרעי: הוא המתכנן.

גיא דייגי: זה לא קשור אליו.

מופיד מרעי: יש ראש מועצה חדש, מהנדס מועצה חדש.

מופיד מרעי: נניח שאין להם זיכרון, אין להם מישהו שיש לו זיכרון ארגוני.

מופיד מרעי: במקרה שלהם הזיכרון הארגוני של התכנון של חורפיש נמצא פה, אני.

מופיד מרעי: אין מה לעשות, אלה עובדות.

עבדאללה חיראלדין: עם כל הכבוד לוועדה הגיאוגרפית, גורעת שטח מאדמות חורפיש בלי להתייעץ עם אף אחד ואף אחד לא יודע?

עבדאללה חיראלדין: איך זה?

מופיד מרעי: הבנו.

מופיד מרעי: אני מבקש תשובות יותר חותכות.

איסמעיל חיראלדין: מופיד, ברשותך רק נושא אחד, אם גיא יכול להתייחס.

איסמעיל חיראלדין: המתחמים של A, B, C, D בתוכנית מתאר הכוללנית הוגדרו כקרקע לפיתוח מגורים מיוחד.

איסמעיל חיראלדין: בזמנו היו דיונים ופרוטוקולים שתהיה אפשרות של בנייה בסדר גודל של 25% אחוזי בנייה.

איסמעיל חיראלדין: בסיכומים טוענים שנפלה טעות וזה מוגדר 2.5%, אז אני לא יודע איך אפשר לפתח קרקע ב-2.5%, אם תוכל להתייחס לנושא הזה.

מופיד מרעי: אני אתייחס לזה.

מופיד מרעי: טוב מאוד שאתה מעלה את הנקודה הזאת כי זו נקודה קריטית.

מופיד מרעי: בדיונים במנהל התכנון עם מיכל מריל, וכולם זוכרים את זה, אז זה היה בבית וגן.

מופיד מרעי: אני מבקש ממנהל התכנון שייכנס לכל הפרוטוקולים של הדיונים שנעשו על תוכנית המתאר הכוללנית של חורפיש.

מופיד מרעי: התקבלה החלטה והיא רשומה, לי אין את המסמכים כרגע.

מופיד מרעי: לדעתי זה נמצא גם במועצה.

מופיד מרעי: תנסו בארכיון של המועצה להוציא את כל הפרוטוקולים.

מופיד מרעי: אפשר היום להוציא את הפרוטוקולים.

מופיד מרעי: התקבלה החלטה שהבנייה בשטח החקלאי המיוחד יהיה 25% מהשטח.

מופיד מרעי: בהפקדה של התוכנית שמו נקודה בין ה-2 ל-5 ואז הובן שזה 2.5% במקום 25%.

מופיד מרעי: בהתאם לשטח הזה, 2.5%, אתם לא יכולים לעשות כלום שם כי הבתים הקיימים הם כבר מעבר ל-2.5%.

מופיד מרעי: אני מבקש מאוד שיירשם בפרוטוקול, ממנהל התכנון הארצי לחזור בו מה-2.5% ולחזור להחלטה המקורית של ה-25% כי היא רשומה בפרוטוקולים.

מופיד מרעי: מיכל מריל מכירה את זה, בינת שוורץ מכירה את זה בזמנו.

מופיד מרעי: דלית זילבר מכירה את זה.

מופיד מרעי: אני מבקש להיצמד להחלטה המקורית.

מופיד מרעי: דראושה, אתה היית איתנו.

מופיד מרעי: אתה זוכר?

מוחמד דראושה: כן.

מופיד מרעי: הוא עד לזה.

עבדאללה חיראלדין: אני מבקש החלטה כתובה שתישלח למועצות.

מופיד מרעי: משפט אחד של ראש המועצה, משפט אחד של יושבת-ראש הוועדה המקומית לתכנון ובנייה.

מוחמד דראושה: אני רק אתייחס במשפט אחד, כי במתחמים A, B ו-C הפיתוח הוא צמוד דופן וזה גם מעכב את התכנון.

מוחמד דראושה: בניית הבתים במתחמים האלה המשולב חקלאי, הוא צריך להיות צמוד דופן למגורים הקיימים.

מוחמד דראושה: את המשפט הזה צריך למחוק מההחלטה, אחרת אין פיתוח במתחמים האלה.

מופיד מרעי: תחזור עוד פעם שנבין פעם אחת.

מוחמד דראושה: בתמ"מ הפיתוח היה צריך להיות במתחמים המשולבים חקלאי.

מוחמד דראושה: הפיתוח היה צריך להיות צמוד דופן.

מוחמד דראושה: אם צמוד דופן, כאילו כל הבתים החדשים, ה-25% - - -

מופיד מרעי: בסדר, הם צמודי דופן.

מוחמד דראושה: ואז השטח החקלאי לא יפותח, כאילו חלק מהפיתוח של המגורים הצמודים.

מופיד מרעי: בסדר, אבל הבתים של הצמוד דופן למתחם 2 במקרה הזה ולמתחם 1 במקרה השני, הם עוברים את ה-2.5% ואז ה"מכסה" נגמרה.

מופיד מרעי: לא לזה התכוון המחוקק במקרה הזה.

מופיד מרעי: התקנון אמר 25%.

מופיד מרעי: אני מבקש ממנהל התכנון הארצי של הוועדה לפיתוח היישובים הדרוזים והצ'רקסים לקבל לידיה את התיקון של אחוזי הבנייה במתחמים A, B, C, D, E.

גיא דייגי: כיוון שמדובר בתוכנית מאושרת, אני אבדוק את זה.

גיא דייגי: אני מבין שמדובר בטעות סופר.

מופיד מרעי: בזמנו זאב בילסקי התערב בזה, כשהיה ראש מטה הדיור.

גיא דייגי: אם מדובר בטעות סופר, אני אבדוק עם המחוז ויתקנו את זה.

מופיד מרעי: אנחנו מבקשים שתבדקו את זה ותיתנו תשובה לנו, לוועדה.

מופיד מרעי: כל מה שהוועדה פה דורשת לקבל אליה, זה לא במקום מה שאתם צריכים לעשות מול הגורמים, מול הוועדה המחוזית, מול הרשות המקומית.

מופיד מרעי: בבקשה, מהא.

מהא אבו סמרה: אני שוב רוצה להודות לך על ההזמנה.

מהא אבו סמרה: אני תמיד רואה אותך כאיש ששם עדיפות ראשונה לקידום התכנון בכל היישובים במגזר הדרוזי ובמגזר הערבי.

מהא אבו סמרה: אני אישית כיושבת-ראש ועדה שמה עדיפות ראשונה.

מהא אבו סמרה: מאז שנכנסתי לתפקיד כיושבת-ראש ועדה לתכנון מעלה נפתלי, לקדם את התכנון בששת היישובים.

מהא אבו סמרה: אני ולשכת התכנון עושים כל המאמצים לקדם את התכנון, שמים את זה בעדיפות ראשונה ועושים כל מיטב יכולותינו לקדם את התכנון.

מהא אבו סמרה: תמיד השפה המשותפת שלנו זה בוועדה, זה לקדם את התכנון ביישובים.

מהא אבו סמרה: מאוד חשוב לנו להגיע לתוצר הסופי שזה היתרי בנייה.

מהא אבו סמרה: אני חושבת שזה משמח את האנשים לקבל את היתרי הבנייה וזה גם מבחינה כלכלית שלנו לוועדה, שחשוב לנו שיהיה כמה שיותר היתרי בנייה לכל היישובים, אז תודה לכם.

מופיד מרעי: תודה רבה יושבת-ראש הוועדה לתכנון ובנייה.

מופיד מרעי: בבקשה, ראש המועצה.

עבדאללה חיראלדין: מופיד, אני מודה לך מאוד, מודה לכולם.

עבדאללה חיראלדין: אני מבקש גם לתקצב תכנון מפורט של המתחמים.

עבדאללה חיראלדין: בלי זה אנחנו לא יכולים לקדם שום פרויקט בחורפיש.

עבדאללה חיראלדין: אני רוצה להגיד לכם שחסרים לנו הרבה פרויקטים.

עבדאללה חיראלדין: לפני חודש עשינו כנס במעלות באודיטוריום.

עבדאללה חיראלדין: אין לנו שום דבר בחורפיש.

עבדאללה חיראלדין: תנו לנו להרגיש שאנחנו שווי זכויות במדינה הזאת.

עבדאללה חיראלדין: אני מבקש לקדם את התכנון המפורט ולזרז אותו, לתקצב אותו.

עבדאללה חיראלדין: בשביל מגרש כדורגל לשלוש-ארבע שנים אנחנו מתחננים לקבל רישיון בשביל התלמידים והנוער.

עבדאללה חיראלדין: אני מבקש לתת יד ולתמוך בנו.

עבדאללה חיראלדין: בכפר מחכים לנו, רוצים לחבר את הבתים לחשמל.

עבדאללה חיראלדין: אתמול ביקש ממני מישהו לתת לו חשמל מהגן הציבורי.

עבדאללה חיראלדין: החורף קרב.

עבדאללה חיראלדין: אנחנו רוצים לחבר אותם לחשמל.

עבדאללה חיראלדין: אני מודה לכם ואני מבקש מכם לא לאכזב עוד פעם, ולקדם את זה.

עבדאללה חיראלדין: תודה רבה לכם.

מופיד מרעי: מישהו רוצה עוד משפט?

מופיד מרעי: טוב, אז קודם כל אני רוצה להודות לכל מי שהגיע לפה.

מופיד מרעי: ועדת המשנה והצוות, גם היועץ המשפטי וגם ביבאר באמת מודים לכם גם על ההירתמות וגם על ההגעה.

מופיד מרעי: להגיע מהצפון לכאן כדי גם להציג את הכאב וגם להציג את התכנון זה לא פשוט.

מופיד מרעי: אני אומר לכם שהייעוד של ועדת המשנה לפיתוח היישובים הדרוזים והצ'רקסים היא להיות כלי עזר לראשי הרשויות כדי לקדם את התכנון.

מופיד מרעי: תנצלו את הוועדה הזאת.

מופיד מרעי: זו ועדה עם כללים.

מופיד מרעי: הכנסת מורכבת מוועדות וכל ועדה דנה.

מופיד מרעי: ועדת הכלכלה דנה בנושאים הכלכליים,.

מופיד מרעי: זו הוועדה שבאמת בסופו של דבר מקבלים את ההמלצות של הוועדה.

מופיד מרעי: כמו שאמרתי קודם, אתם לא הגעתם ואני איחלתי מזל טוב לדליה ועוספיה.

מופיד מרעי: עשינו דיון כאן על הוועדות הגיאוגרפיות שם.

מופיד מרעי: ביקשנו מהשרה שתאמץ את החלטת הוועדה הגיאוגרפית, מה שנקרא דוח קלעג'י כלשונו.

מופיד מרעי: זה מה שנעשה.

מופיד מרעי: הדיונים הבאים יהיו גם כן עם השרים של המשרדים שזה נוגע להם.

מופיד מרעי: אני באמת מודה לכולם ואני חושב שהדיון הזה כן יקדם, אדוני ראש המועצה וגבירתי יושבת-ראש הוועדה לתכנון ובנייה במעלה נפתלי, את התכנון בחורפיש.

מופיד מרעי: אנחנו נשב על זה ונמשיך עד שנוודה שהנושא מקודם, כי בפועל יושבם פה נציגי הממשלה, נותנים לכם תשובות, הוועדה המחוזית ובוועדות האחרות.

מופיד מרעי: אנחנו באמת ערים למצוקה לא רק כוועדה.

מופיד מרעי: אני ער למצוקה של התכנון.

מופיד מרעי: אנחנו שמנו בסדר העדיפות שלנו, שלי בכל אופן, מהא אמרה את זה פה, את כל נושא התכנון והבנייה, כי בלי תכנון אנחנו לא יכולים להתקדם.

מופיד מרעי: בלי תכנון לא נוכל לתכנן תשתיות.

מופיד מרעי: בלי תשתיות לא נוכל לפתח.

מופיד מרעי: תקציבים וכסף יש.

מופיד מרעי: צריכים לא רק לדעת להביא את זה.

מופיד מרעי: אני מבקש בנושא התקציב עוד פעם לקבל תשובות ברורות מהרשות לפיתוח הגליל והנגב מול האוצר, כל הרשויות צועקות על חוסר בתקציב לתכנון.

מופיד מרעי: אני מבקש שהסוגיה הזו תיפתר ואני מבקש בדיון הבא בנושא תמונת מצב התוכנית הכלכלית לפיתוח היישובים הדרוזים, שכבר יהיו תשובות של העברת תקציבים לתכנון ובנייה.

מופיד מרעי: 46 מיליון שקל זה לא מספיק בשביל לתכנן את היישובים הדרוזים, וכל מילה שנאמרה כאן היא צודקת.

מופיד מרעי: אנחנו מבקשים גם מהרשות המקומית לא להרפות.

מופיד מרעי: גם מראש המועצה, גם מהמהנדס, גם מהגזבר מול האוצר, מול הגורמים.

מופיד מרעי: איפה הכסף?

מופיד מרעי: תשבו להם על הצוואר.

מופיד מרעי: אתם הוצאתם מכתב.

מופיד מרעי: אני גם קיבלתי את המכתב הזה, כמה בדיוק אתם צריכים.

מופיד מרעי: לא לוותר, כל הזמן לעבוד ולהתקדם.

מופיד מרעי: נושא חיבור של השכונה עם כביש 89 חייב להיות חיבור לכביש 89.

מופיד מרעי: לא לוותר.

מופיד מרעי: שמענו מכמאל שיש תכנון לזה.

מופיד מרעי: משרד השיכון אומר שכן יש תכנון.

מופיד מרעי: אתם תשלימו את התכנון.

מופיד מרעי: זה רק יוסיף לעתיד.

מופיד מרעי: החיבור הזה הוא מאוד אסטרטגי, מאוד חשוב ליישוב עצמו.

מופיד מרעי: כדי לחבר את השכונה של החיילים המשוחררים עם כביש 89 ועם מתחם 5 בואכה בית הספר התיכון למעלה, אז זה מה שחסר היום ליישוב.

מופיד מרעי: לא לוותר על זה.

מופיד מרעי: נושא מגרש הכדורגל, לא הבנתי למה הוא הגיע לוועדה הארצית לתכנון ובנייה.

מופיד מרעי: אני מבקש מהוועדה הארצית לתת לי תשובות מהירות, כאן לוועדה, איפה הנושא הזה עומד, עם מי אני צריך לדבר כדי שיאשרו את התכנון הזה.

גיא דייגי: אני יכול לתת לך תשובה לגבי למה, בגלל שיש פה חיבור.

מופיד מרעי: קיבלת תשובה?

גיא דייגי: לגבי מועד, לא, אבל לגבי מדוע הגיע לולק"ו, בגלל חיבור לדרך האזורית.

מופיד מרעי: ל-89.

גיא דייגי: כן.

מופיד מרעי: אבל זה אנחנו סיימנו מזמן.

גיא דייגי: החיבור הזה לא אושר בתוכנית המתאר לפי מה שרשמו לי, ובגלל זה יש צורך לאשר את החיבור הנוסף.

מופיד מרעי: התוכנית המפורטת או המתאר הכוללנית?

גיא דייגי: הכוללנית אושרה.

מופיד מרעי: בשטח של חורפיש.

מופיד מרעי: שלא יגידו שזה שטח של מישהו אחר.

גיא דייגי: יש פה חיבור נוסף שלא הופיע בכוללנית וצריך פשוט לאשר את החיבור הזה ואת קווי הבניין.

מופיד מרעי: מי צריך?

גיא דייגי: ועדת משנה לקווי בניין של המועצה הארצית.

מופיד מרעי: שהיא מתכנסת פעם בחודש?

גיא דייגי: כן.

מופיד מרעי: האם בהתכנסות הקרובה הנושא הזה עולה?

גיא דייגי: אני מחכה לתשובה.

מופיד מרעי: אם תספיק לתת לי תשובה עד שאני מסיים, המצב בסדר.

מופיד מרעי: זה בנושא מגרש הכדורגל.

מופיד מרעי: מאוד חשוב.

מופיד מרעי: המגרש הזה הפך להיות סמל של אי התקדמות.

מופיד מרעי: אני התעסקתי עם זה, כל מי שבא אחריי התעסק עם זה, ומי שהיה לפניי התעסק עם זה ואנחנו לא מצליחים בסופו של דבר לעשות מגרש.

מופיד מרעי: יש פה מצוקות שלא עלו כאן.

מופיד מרעי: יש נושא אחד שבאמת לא עלה וחבל.

מופיד מרעי: בגלל קוצר הזמן אנחנו לא יכולים להעלות את זה.

מופיד מרעי: זה גרעין הכפר.

מופיד מרעי: זה גם מתחם מפורט שצריך לאשר אותו as is וזה בתחום של הוועדה לתכנון ובנייה המקומית, מה שג'ינו בזמנו התחיל לעשות את זה.

מהא אבו סמרה: כן.

מהא אבו סמרה: אני שלחתי בזמנו מכתב ליו"ר המועצה הקודם.

מופיד מרעי: אני מבקש שתקדמו את זה.

מופיד מרעי: אני מבקש שיירשם כאן בפרוטוקול שאני מבקש שגרעין הכפר, יסיימו את התכנון כי גם שם יש עדיין בתים ללא היתר והם צריכים לקבל היתר.

מופיד מרעי: יש כאלה שבכלל לא מחוברים לחשמל בגלל זה.

מופיד מרעי: אני אמשיך לעבוד מול משרד הפנים בנושא גריעת השטח מהוועדה הגיאוגרפית, דבר שהוא בעיניי חמור מאוד גם לחורפיש, גם ליישובים אחרים שגורעים מתוך תחום בנייה שטח ומעבירים אותו לשיפוט של שטח אחר.

מופיד מרעי: אמרתי את דעתי קודם, אני אומר את דעתי עכשיו.

מופיד מרעי: היועצים המשפטיים יתנו לנו תשובות.

מופיד מרעי: לדעתי זה עבירה על החוק כי התוכנית פורסמה.

מופיד מרעי: אי אפשר לקחת מתוכנית שפורסמה ברשומות ולהגיד, אני גורע שטח ומעביר אותו לרשות אחרת.

מופיד מרעי: אם זה כן בחוק, אז אני צריך לבדוק.

מופיד מרעי: אולי אנחנו צריכים לתקן את החקיקה ברוח הדברים, אבל זה כבר בעיה שלנו כמחוקקים.

מופיד מרעי: הנושא האחרון שאני רוצה להעלות בסיכום זה חיבורי חשמל.

מופיד מרעי: אני מבקש מהמתכננת המחוזית מהר מאוד לקבל המלצה לגבי החיבורים של מתחם 1.

מופיד מרעי: דראושה, תעזור להם בנושא הזה.

מופיד מרעי: השרה לא חותמת על בית-בית, השרה חותמת על המקבץ כולו, כל המתחם.

מופיד מרעי: זה מגיע אליה והיא אומרת, מתחם 1, הבתים שנמצאים שם, יש אישור, ואז התושבים יכולים בסופו של דבר להגיע לחברת חשמל ולהתחבר.

מופיד מרעי: זה הברכה שאנחנו יכולים להביא.

מופיד מרעי: אני אומר לכם, החוק, הציגו אותו לפני שנכנסתי לכנסת.

מופיד מרעי: אני נכנסתי לכנסת בדיליי של שלושה שבועות נדמה לי.

מופיד מרעי: - - - הגיש אותו.

מופיד מרעי: אני הצבעתי בעשר אצבעות על החוק כדי לקדם אותו.

מופיד מרעי: הייתי בדיונים בוועדה.

מופיד מרעי: הרי החוקים, עושים עליהם דיונים כמו שאנחנו עושים כרגע.

מופיד מרעי: הצבענו על החוק הזה בדיונים בוועדה כדי להיטיב עם האזרחים ועם התושבים.

מופיד מרעי: אנחנו שבעה חודשים אחרי החקיקה.

מופיד מרעי: אם לא הצלחנו להתקדם, משהו לא בסדר.

מופיד מרעי: אני מבקש מכולם, גם מהוועדה המחוזית לתכנון ובנייה, גם המועצה המקומית וגם ממשרד הפנים להירתם למתחמים שהגישו אותם ואושרו להפקדה בתנאים, את נושא חיבורי החשמל.

מופיד מרעי: אני גם אבדוק את זה אישית בפגישה אישית עם השרה.

מופיד מרעי: אני רוצה להודות לכל החברים שהגיעו לכאן.

מופיד מרעי: אני חושב שהדיון הזה היה מאוד חשוב, מאוד נחוץ, ומפה אנחנו נתקדם הלאה.

מופיד מרעי: תודה, אני נועל את הישיבה.